
SA 3. TEMATSKE SJEDNICE GRADSKOG VIJEĆA TUZLA ODRŽANE 10. JUNA 2026. GODINE U POSLOVNOM OBJEKTU „GRAFIČAR“ SA POČETKOM U 16,00 SATI. 

- SJEDNICI PRISUSTVUJE 29 VIJEĆNIKA.




















U Tuzli, juni 2026. godine

ANA PEJIĆ – predsjedavajući  Gradskog vijeća Tuzla 

(Intoniranje himne Bosne i Hercegovine). 
Poštovani vijećnici Gradskog vijeća Tuzla, predstavnici gradskih službi, predstavnici medija, gosti, otvaram 3. tematsku sjednicu Gradskog vijeća Tuzla. 
Konstatujem da prema evidenciji Stručne službe Gradskog vijeća, sjednici prisustvuje 29 od ukupnog broja vijećnika. Za današnju sjednicu svoj izostanak najavili su vijećnici: Zlatan Mehmedović i vijećnica Ajla Šehanović, te predlažem da im opravdamo izostanak sa današnje sjednice. 
[bookmark: _Hlk230085492]Današnja...Može samo malo tišine? Današnja tematska sjednica Gradskog vijeća Tuzla zakazana je na prijedlog Kluba vijećnika Pokreta demokratske akcije i Kluba vijećnika Hrvatske demokratske zajednice, koji su 18.05.26-e godine, dostavili prijedlog za održavanje tematske sjednice Gradskog vijeća Tuzla, na kojoj bi se razmatrala informacija o mogućnostima i tehničkim pretpostavkama za proširenje zona toplifikacije daljinskog sistema grijanja grada Tuzla, koju bi pripremile Služba za komunalne poslove, izgradnju i poslove mjesnih zajednica i Centralno grijanje d.d. Tuzla.
Pozivam predstavnika Kluba vijećnika Hrvatske demokratske zajednice i Kluba vijećnika Pokreta demokrtske akcije ukoliko žele da ukratko obrazlože svoje prijedlog. Evo vijećnik Dejan Kovačević. Izvolite. 

DEJAN KOVAČEVIĆ – vijećnik HDZ – BiH Hrvatske demokratske zajednice
                                            Bosne i Hercegovine

Hvala predsjedavajuća. Evo, dobar dan. Prije svega da vas pozdravim, vas dopredsjedavajućeg, tajnika Gradskog vijeća, kolegice, kolege, vijećnice i vijećnike, predstavnike službi, javnih poduzeća, sve goste i, naravno, medije.
Evo, u razgovoru kroz...U razgovoru sa kolegom iz Kluba PDA, a evo i naravno sa kolegom iz Kluba Tuzlanske alternative, Admirom Hasanbašićem, evo, nas trojica smo nekako došli na ideju uz informacije koju smo dobili sa terena od mještana i stanovnika pojednih mjesnih zajednica, došli smo na ideju da damo prijedlog za održavanje tematske sjednice Gradskog vijeća Tuzla na ovu teimu.
Dosad zone toplifikacije na području grada Tuzle, kao planski strateški dokument, usvojilo je tadašnje Općinsko vijeće Tuzla još 2001. godine. Navedenim dokumentom je definisano ukupno 39 zona toplifikacije. Iste su utvrđene naspram kapaciteta magistralnog vrelovoda i glavnog projekta magistralnog vrelovoda na području grada Tuzla,  koji je izrađen 1982. Zatim su kroz više puta, kroz niz godina 2011., 2019., 2024. godine, tadašnje Općinsko vijeće, poslije Gradsko vijeće Tuzla donosilo odluke o davanju saglasnosti na plan proširenja zone toplifikacije daljinskog sistema grijanja grada Tuzla, a koji je bio izrađen od strane Javnog komunalnog poduzeća Centralno grijanje d.d. Tuzla, kojim je predviđeno 12 novih zona toplifikacije grada Tuzla.
S toga, imajući u vidu stalne zahtjeve, kako građana, tako i njihovih predstavnika u savjetima mjesnih zajednica, smatramo potrebnim da menadžment Centralnog grijanja d.d. Tuzla i Služba za komunalne poslove, izgradnju i poslove mjesnih zajednica informišu Gradsko vijeće Tuzla, a samim ti evo i javnost i građane, o mogućnostima i tehničkim pretpostavkama za proširenje zona toplifikacije daljinskog sistema grijanja grada Tuzla. Hvala vam. 




ANA PEJIĆ

	U redu. 
U skladu sa članom 65. Poslovnika Gradskog vijeća Tuzla („Službeni glasnik Grada Tuzle“, broj 5/22, 14/24 i 5/26), kojim je propisano da „Predsjedavajući obavještava Gradsko vijeće ko je osim vijećnika pozvan da prisustvuje sjednici“, obavještavam vas da je poziv za današnju sjednicu Gradskog vijeća Tuzla upućen gradonačelniku Grada Tuzle, sekretaru organa državne službe, pomoćnicima gradonačelnika i rukovodiocima stručnih službi, Upravnoj organizaciji Zavod za urbanizam Tuzla, Gradskom pravobranilaštvu Grada Tuzle, Centralnom grijanju d.d. Tuzla, te, na prijedlog kolegija Gradskog vijeća Tuzla, Savjetima mjesnih zajednica Husino, Bukinje, Šićki Bord, Solana, Kreka, Ši Selo, Solina i Brčanska Malta, kao i medijima. 
[bookmark: _Hlk202168616]Evidencija prisutnih na današnjoj sjednici Gradskog vijeća je kod uposlenika Stručne službe Gradskog vijeća.
Za današnju 3. tematsku sjednicu sjednicu Gradskog vijeća Tuzla predlažem dnevni red koji ste dobili u materijalima za sjednicu i stavljam na izjašnjavanje dnevni red i molim vas da se izjasnite.
Glasanje je okončano. 
Konstatujem da je dnevni red 3. tematske sjednice Gradskog vijeća Tuzla usvojen sa, 
29 glasova za, nije bilo protiv i nije bilo suzdržanih. 

USVOJENI DNEVNI RED 3. TEMATSKE SJEDNICE GRADSKOG VIJEĆA TUZLA, ODRŽANE 10.6.2026. GODINE (broj 01/04-A-7874-2026)


1. Razmatranje Informacije o mogućnostima i tehničkim pretpostavkama za proširenje zona toplifikacije daljinskog sistema grijanja grada Tuzla 

Prelazimo na realizaciju dnevnog reda 3. tematske sjednice Gradskog vijeća Tuzla.

Tačka 1: 

[bookmark: _Hlk231985109]Razmatranje informacije o mogućnostima i tehničkim pretpostavkama za proširenje zona toplifikacije daljinskog sistema grijanja grada Tuzla

Javno preduzeće Centralno grijanje d.d. Tuzla i Služba za komunalne poslove, izgradnju i poslove mjesnih zajednica su Gradskom vijeću Tuzla dostavili Informaciju o mogućnostima i tehničkim pretpostavkama za proširenje zona toplifikacije daljinskog sistema grijanja grada Tuzla, a navedenu informaciju ste dobili i elektronski i u materijalima podijeljenim pred sam početak današnje tematske sjednice.
Da li ima potrebe za uvodnim izlaganjem od strane obrađivača? Nema. 
Otvaram raspravu klubova vijećnika.
Vijećnik Dejan Kovačević. Izvolite. 

DEJAN KOVAČEVIĆ

Hvala predsjedavajuća. Evo još jednom pozdrav za sve. Kad je riječ o dostavljenoj informaciji evo koju smo dobili u materijalima, a o kojoj se raspravlja na današnjoj sjednici Gradskog vijeća Grada Tuzla, moram istaći da je neophodno zatražiti odgovore na dodatna pitanja, naravno, uvažavajući sav trud obrađivača ovih informacija koje su danas dostavili.
Evo, ne mogu da ne primijetim, evo pokušao sam se spremiti. U materijalima koje smo dobili, na strani tri dostavljene informacije, naznačeno je da Vlada federacije, točnije Federalno ministarstvo energije, rudarstva i industrije, doznačilo u 2024. godini, 10 miliona Konvertibilnih maraka, za nabavku mehanizacije za radove, ali bez točne analize utroška tih sredstava. Isto Ministarstvo u 2025. godini, doznačava 5 miliona maraka za izvođenje radova s obrazlaženjem i svrhom utroška. Znači, cijelokupna sredstva, tako da se da zaključiti iz informacije za rekonstrukciju su osigurana sredstvima Vlade federacije i naravno, to je jako pohvalno za Grad Tuzlu.
Dalje. Na strani sedam informacije je nevedeno je da za Donji Mosnik i Vikaljsku ulicu Federalno ministarstvo finansija osiguralo otprilike nekih oko milion maraka. Također se pominju ulaganja iz Gradskog proračuna i pojedine mjesne zajednice, gdje se vidi malo selektivniji pristup. Na primjer, u Mjesnoj zajednici Batva je iz Gradskog proračuna osiguran milion maraka za priključak 12 objekata, što približno iznosi oko 100 hiljada maraka po objektu, ili točnije tada je iznos oko 84 hiljade maraka. Ali u nastavku informacije za projekat, na primjer, u Mjesnoj zajednici Bukinje, tačnije naselje Divković, krak C, se navodi da bi pop objektu trebalo osigurat iznos oko 104 hiljade maraka. Znači, i pored činjenice da je riječ o Mjesnoj zajednici koja je neposredno u blizini Termoelektrane, za koju znamo svi da je veliki zagađivač zraka, da je riječ o dopuni projekta iz 2015. godine, da su realizirani krakovi A, B i D, a samo krak C nije, dobija se ovakav odgovor, što nesporno upućuje na povlašten položaj pojedinih dijelova grada prilikom realiziranja usvojenih projekata. Barem tako se može vidjeti iz informacije koju smo dobili. Nesporno da ne stoji da je riječ o neisplativom ulaganju, a kako je isplativo u jednoj, a nije u drugoj mjesnoj zajednici, u sličnoj ili u skoro istoj situaciji.
Drugo. Termoelektrana Tuzla izdvaja sredstva kako bi se prevashodno pomoglo ugroženim dijelovima grada.
I na kraju, u svim informacijama o zagađenju zraka, a i medijski dostupna izjava je da je trenutni način zagrijavanja objekata putem toplinske energije, nešto što nema alternativu jer je ekološki prihvatljiv. Ekološka zaštita putem priključaka bi trebala i javno da se ističe da ima primat u odnosu na minimalna ulaganja iz Gradskog proračuna. Korist od ovakvog načina proširenja sistema daljinskog zagrijavanja mogu imati samo velike stambene zgrade koje se izgrađuju na svakoj slobodnoj zelenoj površini u gradu, a štetu trpi individualni stambeni objekti u kojima ljudi godinama žive i to u neposrednoj blizini onečišćivača. Pa imamo u Mjesnoj zajednici Bukinje, Mjesna zajednica Šićki Brod, naselja Hudeč, Mjesna zajednica Husino, Ljubače, Mjesna zajednica Kreka, da ne nabrajam dalje. Isto obrazloženje je navedeno i za naselje Hudeč. Navedena analiza stanja evo koja se dobila iz informacije koju smo dobili u materijalima, a koja nije niti detaljno prezentira informaciji, ne može ishodovati evo neki zaključak. Kad je riječ o dijelu informacije kojom se planira proširenje toplovodne mreže na gradove Živinice i Lukavac (ANA PEJIĆ - Samo malo Dejane, izvinite, jel to prijedlog zaključka?). Nije. (ANA PEJIĆ - Aha, izvinite, pogrešno sam razumjela). Nije. Kažem, iz ovog što ne može se ovaj ishodovati neki zaključak.
Kad je riječ o dijelu informacije koju smo dobili, kojom se planira proširenje toplovodne mreže na gradove Živinice i Lukavac i u tom dijelu pominjanje rješenja priključaka za Mjesnu zajednicu Husino ima svoje logično utemeljenje. Al bi bilo prevažno da se u tom dijelu imaju i uvid i u priključak za Mjesnu zajednicu Ljubače. Znači, toplovodna mreža će prolaziti kroz ovu Mjesnu zajednicu Ljubače i prema Živinicama. I Živinice bi trebale dobiti priključak, a mjesne zajednice do Živinica ne smiju biti zanemarane kad je riječ o toplovodnoj infrastrukturi. 
U informaciji je naznačano da je u periodu 2010. do 2025. godine, Javno poduzeće Centralno grijanje d.d. Tuzla uložilo približno 25 miliona Konvertibilnih maraka u održavanju, rekonstrukciji i modernizaciji sistema daljinskog zagrijavanja. A to znači da je godišnje ulaganje u prosjeku oko milion maraka. O ovoj temi bi se zaista moglo i više diskutirati, jer je mnogo nepoznanica u dostavljenom materijalu.
Stoga svega ovom nevedenom, predlažem sljedeće zaključke:
Gradsko vijeće traži da se vijećnicima, tj. Gradskom vijeću projekcija priključaka objekata (ANA PEJIĆ – Molim vas samo, hoćete li malo sporije il ćete dostavit Slađani?). Slađana, hoćetel da vam dostavim? (SLAĐANA KRAJINA – Može, može). Gradsko vijeće traži da se dostavi vijećnicima Gradskog vijeća Tuzla projekcija priključaka objekata na sistem daljinskog grijanja za period u narednih  godina, tj. novi objekti u gradu Tuzli, priključenje Mjesne zajednice Bukinje, Mjesne zajednice Šićki Brod, Mjesne zajednice Brčanska Malta, Mjesne zajednice Solina i druge.
Gradsko vijeće Tuzla traži  da se u proračunu ili rebalansu proračuna osiguraju sredstva za okončanje projekta iz 2015. godine za toplifikaciju naselja Divkovići, krak C, u Mjesnoj zajednici Bukinje.
Gradsko vijeće traži da se u proračunu ili rebalansu proračuna, da li bilo Grada Tuzla ili Javno poduzeće Centralno grijanje d.d. Tuzla, osiguraju sredstva za okončanje svih nerealiziranih  projekata prethodnog perioda, a prije bilo kojih novih projekata, koji trebaju opravdano uslijediti. Hvala. 

ANA PEJIĆ

	Zahvaljujem se. Sljedeća diskusija. Vijećnica Svjetlana Kakeš. Izvolite Svjetlana. 

SVJETLANA KAKEŠ – vijećnik SDP – Socijaldemokratske partije Bosne i Hercegovine 

Hvala predsjedavajuća. Evo ja u ime Kluba SDP-a želim da naglasim da kad govorimo o sistemu daljinskog grijanja u Tuzli, prije svega, moramo imati na umu da grad Tuzla, zahvaljujući aktuelnim, ali i prethodnim donosiocima politika, strategija razvoja i odluka, ima najbolje, najefikasnije i ekonomski najpovoljnije grijanje u BiH, pa možda i šire. Pri tome mislim na sve one koji su još od 1983. godine, kad je uspostavljen sistem daljinskog grijanja u Tuzli, uticali na njegov razvoj, bilo da se radi o donosiocima odluka u općinskim, gradskim vlastima ili stručnom i tehničkom osoblju u Centralnom grijanju koje je takve odluke provodilo, a nerijetko i pripremalo sa stručnog aspekta. Naravno, ne treba zanemariti ni ulogu Elektroprivrede BiH i Termoelektrane, odnosno Vlade Federacije BiH, koja se, naročito u posljednje vrijeme, značajnije angažovala u vezi sa unapređenjem sistema daljinskog grijanja u našem gradu.
Informacija koju smo dobili u pripremi ove sjednice, predstavlja jasan pregled realiziranih i planiranih aktivnosti Centralnog grijanja u ovom nekom kraćem periodu, Centralno grijanje i nadležne gradske službe na proširenju mreže daljinskog grijanja, ali ipak želim podsjetiti na kontinuitet razvoja grijanja u posljednjih dvadesetak godina, da ne idemo baš do 83-e.
2001. godine imali smo mrežu daljinskog grijanja u dužini od 67 km. Sad je dužina ove mreže preko 200 km. 2001. smo imali 209 toplinskih podstanica. Sad ih imamo blizu 2.000. 2001., 14.000 korisnika daljinskog grijanja, sad ih imamo oko 28.000, znači, evo duplo više. Tokom ovog perioda svi kolektivni stambeni objekti su spojeni na sistem daljinskog grijanja, a posljednjih, ja mislim oko desetak, možda nešto manje godina započelo se i sa priključivanjem individualnih stambenih objekata.
Naravno da se svi slažemo da uvijek može bolje, više i brže i mi takvim ciljevima moramo i težiti. Naročito je važno da se ubrzanije radi na proširenju zona toplifikacije. Jer, kad govorimo o ovim rezultatima, činjenica je da govorimo o obuhvatu jednog manjeg broja stambenih i privrednih objekata i samo jednog dijela područja, teritorija našeg grada. 
Širenje zona toplifikacije ima višestruki značaj, kao što je i kolega Kovačević govorio, jedan je naravno stvaranje povoljnijih uvjeta življenja za što veći broj stanovnika, a drugi, ne manje važan je smanjenje aerozagađenja ukidanjem individualnih ložišta na fosilna goriva.
Sistem grijanja kao što sam rekla uspostavljen prije više od 40 godina i logično je da iziskuje značajnija i stalna ulaganja, kako u rekonstrukciju, tako i u proširenje, naročito od kako se započelo i sa priključivanjem individualnih stambenih objekata. 
Važno je istaći činjenicu da Grad kontinuirano, svake godine izdvaja značajna sredstva za širenje mreže daljinskog grijanja, kao i da Centralno grijanje na godišnjem nivou ulaže u prosjeku oko 2,5 miliona za tekuće i investiciono održavanje sistema. Iz Informacije smo vidjeli da je Grijanje u zadnjih 10 godina uložilo preko 25 miliona u održavanje mreže, a žao mi je što nismo dobili podatak, evo ni ja nisam uspjela, ovaj, da dođem do njega, koliko je Grad uložio u širenje mreže, mada znam i vjerujem da je taj iznos višestruko veći.
Zahvaljujući kvalitetnoj pripremi projekata i aplikacija prema višim nivoima vlasti, naročito prema Vladi Federacije, putem Federalnog ministarstva energije, rudarstva i industrije Gradu Tuzli, odnosno Centralnom grijanju su u posljednje dvije godine obezbijeđena sredstva za neophodnu rekonstrukciju glavnog magistralnog vrelovoda, u iznosu od 15 miliona maraka, a ohrabruje činjenica da su ovo ministartstvo i Vlada i u svojim planovima za ovu i narednu godinu predvidjeli dodatna sredstva za nastavak rekonstrukcije, što je zapravo i predulov za širenje mreže toplifikacije i prema ovim drugom naseljima.  
Prema sadašnjoj Odluci o proširenju zona toplifikacije, definisano je 67 zona, kojima je obuhvaćen samo dio teritorija Tuzle. Do svih nas dolaze zahtjevi i građana i privrednih subjekata, da se sadašnja Odluka o proširenju zona toplifikacije izmijeni, odnosno dopuni i proširi novim zonama. Iz toga će naš prijedlog biti da se što prije pristupi donošenju nove Odluke o proširenju zona toplifikacije, ali i da se planiraju alternativni načini rješavanja problema zagrijavanja objekata, tamo gdje se pokaže da je dovođenje  mreže centralnog grijanja ekonomski i tehnički prezahtjevno, a negdje možda čak i nemoguće. Pri tome mislimo na situacije gdje imamo manji broj planiranih korisnika, prostornu disperziju objekata i gdje nerijetko procijenjeni troškovi izgradnje kompletne infrastrukture po objektu mogu biti izuzetno visoki. 
Uopšteno posmatrano, uspješna realizacija toplifikacije zahtijeva postojanje adekvatnog izvora toplinske energije, dovoljan broj korisnika na ograničenom prostoru, odgovarajuću infrastrukturu integrisanu u postojeću podzemnu infrastrukturu i ekonomsku opravdanost i odgovarajuću regulatornu podršku. 
Stoga, smatramo da je neophodno sačiniti odgovarajuće stručne analize dodatne, iz kojih se može zaključiti da li su stvoreni potrebni preduslovi za priključivanje novih naselja ili objekata. U slučaju da ove analize pokažu da to nije slučaj, neophodno je osmisliti altrenativne načine obezbjeđenja snabdijevanja toplotnom energijom za takve objekte, odnosno za takva naselja. Naročito iz razloga što, i prema aktuelnoj Odluci o uslovima, kriterijima i postupku dodjele sredstava za sufinansiranje mjera poboljšanja energetske efikasnosti i smanjenja aerozagađenja, koju naravno svi ovdje zdušno podržavamo, ali prema toj Odluci obdjekti  koji se nalaze u zonama toplifikacije ne mogu aplicirati za sredstva za ugradnju toplotnih pumpi i ugradnju solarnih panela za napajanje toplotnih pumpi, a nerijetko je zbog nepostojanja ekonomske i tehničke opravdanosti veoma neizvjesno da li će oni, iako se nalaze u zonama toplifikacije da li će ikada biti priključeni na sistem daljinskog grijanja i pored toga kažem što se nalaze u zonama toplifikacije.
E, imajući ovo sve navedeno u vidu, ja imam nekoliko zaključaka. Evo ovako:
Prvi. Gradsko vijeće konstatuje da Grad Tuzla ima jedna od najboljih, najekonomičnijih i najefikasnijih sistema daljinskog grijanja, ali da i dalje treba intenzivno raditi na proširenju zona daljinskog grijanja, iznalaženju alternativnih metoda zagrijavanja i stvaranju tehničkih i administrativnih mogućnosti za obezbjeđenje kvalitetnih i ekonomičnih načina zagrijavanja za što veći broj stambenih i privrednih subjekata, sa posebnim naglaskom na naselja koja gravitiraju na području Termoelektrane Tuzla. 
Imajući u vidu zahtjeve građana i privrednih subjekata, kao i širenje planske urbanizacije grada, Gradsko vijeće traži da se za jednu od narednih sjednica, a najkasnije do kraja godine, pripreme prijedlozi dodatnog proširenja zona toplifikacije.
Gradsko vijeće traži od nadležne gradske službe i preduzeća Centralno grijanje d.d. Tuzla da u okviru postojećih i budućih zona toplifikacije, sačine odgovarajuću analizu i da u dijelovima zona toplifikacije, gdje ne postoji  ekonomska i tehnička opravdanost dovođenja primarne i sekundarne mreže, osmisle i predlože Gradskom vijeću alternativne načine rješavanja zagrijavanja objekata, npr. ugradnjom toplotnih pumpi, elektro kotlova i sl. i da ovi prijedlozi budu sastavni dio Odluke o proširenju zona toplifikacije.
Gradsko vijeće predlaže nadležnim gradskim službama i Upravnoj organizaciji Zavodu za urbanizam da, prilikom pripreme i izrade regulacionih planova, za sve kolektivne stambene objekte, osim priključenja na sistem daljinskog grijanja predvide i mogućnost rješavanja problema zagrijavanja putem drugih opcija toplotnih pumpi, elektro kotlova ili na neke druge elkološki prihvatljive načine.
Gradsko vijeće podržava sve aktivnosti Grada Tuzle vezane za sufinansiranje mjera poboljšanja energetske efikasnosti i smanjenja aerozagađenja, naročito u zonama koje nisu u obuhvatu zona toplifikacije. 

ANA PEJIĆ

	U redu. Zahvaljujem se. Sljedeća diskusija Admir Hasanbašić. Izvolite Admire. 

ADMIR HASANBAŠIĆ – vijećnik Tuzlanske alternative

Poštovana predsjedavajuća, uvaženi gosti, cijenjeni predstavnici medija, sve vas srdačno pozdravljam i zaista mi je drago što su danas među nama i građani naših mjesnih zajednica i to opravdava, znači, izmjenu Poslovnika, odnosno uvođenje ponovo tematskih sjednica, jer zaista one daju dobre rezultate. Mnogo toga su rekle kolege. Sa svim što je rekao kolega Dejan iz HDZ-a se slažem, što se tiče koleginice Svjetlane, većinom se slažem, ali kroz moju diskusiju vidjet će se neke stvari gdje nismo na istom razmišljanju. 
Naime, Služba za komunalne poslove i Javno predzedeće Centralno grijanje su dostavili jednu jasnu informaciju koja daje jasne pokazatelje u kojem se smjeru ide sa širenjem sistema daljinskog grijanja u našem gradu. Pohvalno je što je došlo do rekonstrukcije velikog dijela magistralnog vrelovoda, a posebno se treba zahvaliti ovdje i Vladi Federacije Bosne i Hercegovine i Federalnom ministarstvu energije, rudarstva i industrije, jer su obezbijedili zaista velika sredstva u 2024. 10 miliona Konvertibilnih maraka, a u 2025., 5 miliona. Čestitke Javnom predzedeću Centralno grijanje za veliko ulaganje, kako je navedeno, otprilike 25 miliona Konvertibilnih maraka za održavanje, rekonstrukciju i modernizaciju sistema daljinskog grijanja i to u periodu od 2010. do 2025. godine. 
Dalje. Odlično je planirano i da se snabdijevanje toplinskom energijom Mjesne zajednice Husino vrši putem magistralnog vrelovoda za grad Živinice, a Mjesne zajednice Šićki Brod putem magistralnog vrelovoda za grad Lukavac, a ovdje se upravo slažem sa zaključkom koju je kolega Dejan naveo. 
Iz informacije se može vidjeti da uglavnom sve ovdje navedene zone toplifikacije, tu su one negdje, to bi trebalo da se realizuje kad, hajde vidjet ćemo, nek to teče svojim tokom, međutim, jedna stvar je mene ovdje zaista razočarala, a to je naselje Hudeč, gdje je jasno rečeno da toplifikacija naselja Hudeč nije ekonomski isplativa. Ovdje se navodi u ovoj informaciji da u ovom naselju ima 46 individualnih stambenih objekata koji se planiraju priključiti na sistem daljinskog grijanja. Međutim, ovdje, ova informacija da li nije tačna, ja ću iznijeti vrlo bitnu stvar. U planu proširenja zone toplifikacije daljinskog sistema grijanja grada Tuzla, koje je prezentovano Vijeću, januar 2024. godine, jasno je navedeno da naselje Hudeč broji 65 objekata i da je potrošnja u tom smislu 1 MW koliko je predviđeno i u ovoj informaciji. Ja sam danas otišao u naselje Hudeč kod kolege Halida da vidim šta je s ovih 19 kuća, pa sam ga pitao da ovo nije u međuvremenu porušeno, čovjek mi je rekao, zasmio se da zaista to je smiješno, čak su se neki novi objekti izgradili u ovom periodu. Tako da ova informacija nije tačna i želim da mi se na kraju kaže koji je podatak tačan, ili ovih 46 ili 65 stambenih objekata. 
Dalje. U ovom dokumentu iz 2024. jasno piše da za navedenu zonu postoji urađeno idejno rješenje. Mjesto priključenja na daljinski sistem grijanja je komora kod pruge u naselju Bukinje. Ovo piše. I dalje, zona toplifikacije se nalazi u području u kojem je predviđena rekonstrukcija magistralnog vrelovoda. I ključna stvar, boldirano ovdje u tom dokumentu i predstavlja jednu od zona koja se odmah može toplificirat. Ovo je strahota. A onda dobivamo informaciju od prije dva dana u kome se Hudeč stavlja u potpuno drugi plan i želi se dati do znanja da nije ekonomski isplativo. Zaista, u ovom dijelu našeg grada nalazi se odlagalište šljakišta. Veliki broj građana je obolio od karcinoma. Izloženi su i odvođenju raznih drugih materija. Otrovnih. Niko o tome ne vodi računa. Čak ovo naselje, koje je jedno od najugroženijih u gradu Tuzla, jer egzistira uz Termoelektranu, ima zatvoren je i rudnik i planiraju se otvaranje nekih novih fabrika u tom dijelu koje su jako opasne. Znači, to su sve neke informacije o kojima treba da se vodi računa. I ovi građani zaista trebaju da dobiju toplovod i ono što je još poražavajuće je da oni gledaju toplovod. Znači, on je od njihovih stambenih objekata udaljen 20-30 metara, a kaže se da kroz ovu informaciju da se neće, to je sad evidentno, da se neće to toplificirati. Razmišljao sam zašto je to tako, pa skontao sam naziv Hudeč, pa ko veli hudo neko naselje jedno, pa ćemo ih ostavit i prepustit sami sebi. E, bogami nećete, znači ima Gradsko vijeće koje je kompaktno, koje zna kako funkcionišu neke stvari i siguran sam da će me u ovom zaključku kolege vijećnici i vijećnice podržati. (ANA PEJIĆ – Molim vas bez dobacivanja). 
Želim reći još jednu stvar. U ovaj problem sam involviran od 2011. godine. Mijenjali su se šefovi Službe za komunalne poslove. Kemo. Mirela Uljić. Evo sad je gospodin Mulać. Mulaću moram ga pohvaliti. Zašto? Zato što je on jedini otvoreno rekao sad kroz ovu informaciju, nije ekonomski isplativo i ljudi znaju na čemu su. Zaista pohvala za gospodina Mulaća. Ali, kroz sve te periode održan je veliki broj sastanaka i sa Službama za komunalne poslove i sa Centralnim grijanjem, slali su nas sa jednog mjesta na drugo, prebacivali su odgovornost na druge, čak smo izlazili na teren i jednom smatrali, evo ga, gotovo je, obećanja i tako dalje, ali evo, neću da dužim, pošto vidim da vrijeme ističe, ali ima još da se javim kao vijećnik  i želim predložiti zaključak koji glasi:
Nalaže se Službi za komunalne poslove, izgradnju i poslove mjesnih zajednica i javnom preduzeću Centralno grijanje da urgentno, bez odlaganja, urade projektnu dokumentaciju, zatim urbanističku saglasnost (ANA PEJIĆ – Malo sporije Admire). Dostavit ću. Bez odlaganja, urade projektnu dokumentaciju, urbanističku saglasnost, a zatim i građevinsku dozvolu za toplifikaciju individualnih stambenih objekata u naselju Hudeč, Mjesna zajednica Bukinje. Hvala.

ANA PEJIĆ

	U redu. Zahvaljujem se Admire. Sljedeća diskusija. Vijećnik Senad Mehmedinović. Izvolite Senade. 


SENAD MEHMEDINOVIĆ – vijećnik Nezavisne liste „Sloboda“ 

Hvala ljepo. Poštovana predsjedavajuća, zamjeniče, kolege vijećnici, predstavnici medija, službi, sve vas srdačno pozdravljam.
Na početku bi se zahvalio Dejanu i Emiru na prijedlog ove tematske sjednice, za koju smatram da je aktuelna i da će uvijek biti aktuelna kada je u pitanju toplifikacija, naročito zbog velikog broja upita građana upravo u vezi ove teme. 
Što se tiče samog dokumenta, zaista vidi se i za ovog da su pisale osobe koje su u struci i mi koji se možda manje razumijemo u ove stvari, morali smo samo malo više puta pročitati i može se zaključit da je zaista dokument tehnički dobro urađen, ali ono što se postavlja pitanje nama svima ovdje, a to je kad će moje naselje doći na red? To ljude zanima. Znači, mi možemo dobijati ovdje informacije koje jesu ovakve kakve jesu, ali građane samo zanima, evo vidimo ovdje da ima nekih predstavnika, kad će naše naselje doći na red da se riješi ovo pitanje. 
Na početku imam potrebu kao neko ko se bavi populacijom osoba s invaliditetom, da pohvalim Centralno grijanje zato što je postupilo po zaključku ovog Gradskog vijeća, a to je da se web stranica Centralnog grijanja prilagodi populaciji osoba sa invaliditetom i tu je baš što se tiče mene jedan veliki plus, na način da i osobe sa senzornim invaliditetom mogu da prate informacije koje se objavljuje od strane Centralnog grijanja. 
Iz ovog dokumenta ono što se može da vidi jest da su bila ta ulaganja u posljednjih 15 godina oko 27 miliona, da se broj zona toplifikacije povećao, vidimo da su izdvojena i velika sredstva od strane federalnog nivoa, ja mislim oko 12 miliona, ali, 15 miliona, ali opet pored ovih informacija koje mi dobijamo građani postavljaju pitanje kad će moje naselje doći na red i mi nemamo grijanje. Gdje se radi i šta ide sigurno kada je o pitanju ovaj izvještaj, iz njega se može vidjeti da je Šići zona prioritet, da tako kažem, i da je najkonkretniji projekat po meni koji se može vidjeti iz ovog izvještaja za naselje od oko 380 stambenih objekata, planirana realizacija od četri faze i za prvu fazu je planirano oko milion i dvjesto hiljada Konvertibilnih maraka. Mi kao Klub pozdravljamo i ova priča traje već u vezi toplifikacije ove Mjesne zajednice. Drago nam je što je ovo planirano budžetom. Međutim, ja bih volio da dobijem odgovor na pitanje koje ću sad postaviti. Generalno, iz ovog dostavljenog materijala, bez obzira o kojoj mjesnoj zajednici govorili. Jel se mogu dobiti informacije kada će određeno naselje konkretno dobiti grijanje, jer nisu navedeni rokovi završetka radova? Na primjer, pročitali smo da je ovdje planirana prva faza. Možda da se obrazloži i da odgovor na pitanje šta je planirano tom prvom fazom i da li će prvom fazom ući određeni broj stambenih objekata od ovih 390 za toplifikaciju. Ljudi koji sjede ovde, građani koji sjede ovde, mislim da njih zajedno s nama zanima kad će početi grijanje, jer vidimo svi kakve su cijene ovih energenata. Takođe, pored Šića, vidimo da je planirana ulica VI bosanske brigade, da je pribavljena urbanistička saglasnost i da se čeka odobrenje za građenje. Zatim, Šički Brod, Majska ulica, već su u toku radovi i očekuje se priključene objekata, ali mi opet tu ne vidimo kad će se to završiti i kad ljudi mogu da osjete te benefite toplifikacije. Plane, gledajte, dokumentacija u izradi, planirane su isto četri faze i kad se sve sabere, ako se ne varamo otprilike nekih tri miliona i osamsto do četri miliona i dvjesta hiljada Konvertibilnih maraka, treba da se uradi toplifikacija u Planama. Možda da razmišljamo, kada bude Budžet za sljedeću godinu, da vidimo ova sredstva od Termoelektrane, pa mi 50% sredstava od Termoelektrane da uzmemo, a koje su date za potrebe dole ti mjesnih zajednica, pa mi do kraja ovog mandata možemo da uradimo toplifikaciju i Plana i još dol neke mjesne zajednice do kraja ovog saziva Vijeća, da ne govorim dalje. Husino je vrlo važna informacija i planiran je ovaj magistralni vod za Živinice, međutim, mislim da će se čekati još dugo za ovo, al je dobro da se govori o Husinu kao o mogućnosti za toplifikaciju. Hudeč, apsolutno podržavam kolegu Admira, naročito što govori koliki period radi na ovom problemu i evo ljudi upravo iz ovog naselja i dobro je, pazite, dobro je da mi dobijemo informaciju kad nešto može, dobro je da dobijemo informaciju kad nešto ne može. Ne vidim ja tu nikakav grijeh, ako može znamo kad može, ako ne može znamo razloge, ako znamo razloge, valjda trebamo svi da pronađemo model kako da se riješi ovo pitanje. Nisam ja za da se kaže da nešto nije ekonomski isplativo i da se prepuste ti ljudi sami sebi. Ako nešto nije ekonomski isplativo, dajte da pronađemo koji je najbolji model da pomognemo ljudima. Mi smo na onom uklanjanju arhitektonskih barijera govorili, nebitno je li jedna osoba ili 50 osoba. I jedna osoba mora da ostvaruje pravo kao i onih 50 drugih osoba. Kolko je isplativo, kolko nije isplativo. Znači ne mora se gledati samo zarada na osnovu ovih stvari, al možemo sredstvima, možemo preko Agencije TRAG nametnuti sredstva da se pomogne ovim ljudima. Zabrinjavajuće, evo vidit ćemo, dobit ćemo odgovor. Jel sad 46 objekata ili je, možda je greška bila nije 46 nego 64. Pa evo recimo da se zamijenilo malo, nebitno. Interesantna je ova zona, Hudeč, ja ću ko ona Marina, neće se naljutit ovi iz Naše stranke, onaj zona LVII, kada je čitala, tamo Mirjana, kada je čitala ove rimske brojeve, pa ovo ja da kažem LVII, Hudeč, Hudeč zona. 
Dakle, šta tražim konkretno i predlažem? Da se Vijeću dostavi i predložit ću zaključke na osnovu ovog, desetogodišnji plan toplifikacije po mjesnih zajednicama sa rokkovima. Da se definišu prioriteti i kriteriji i da se za naselja koja nisu ekonomski isplativa, pripreme alternativni modeli subvencioniranja grijanja. 
I zaključci su sljedeći:
Zadužuje se Centralno grijanje da Gradskom vijeću, u roku od 90 dana, dostavi okvirni desetogodišnji plan razvoja i proširenja sistema daljinskog grijanja, sa jasno definisanim prioritetima po mjesnim zajednicama, procijenjenim rokovima realizacije, procijenjenim finansijskim sredstvima i mogućim izvorima finansiranja.
Dva. Gradsko vijeće traži da se za područja u kojima trenutno ne postoje tehnički ili ekonomski uslovi za toplifikaciju, individualna naselja i rubna područja, izrade alternativni modeli energetske tranzicije, uključujući mogućnosti subvencioniranja ekološki prihvatljivih sistema grijanja.
Traži se od Centralnog grijanja da za sva naselja za koja postoji interes građana izradi preliminarnu procjenu tehničke i finansijske opravdanosti priključenja, kako bi građani imali jasnu informaciju o mogućnostima priključenja. Hvala ljepo. 

ANA PEJIĆ

	Zahvaljujem se. Sljedeća diskusija. Vijećnik Mirnes Ajanović. Izvolite Mirnese. 

MIRNES AJANOVIĆ – vijećnik BOSS – Bosanske stranke 

Hvala. Danas je vrlo nezahvalno biti u Centralnom grijanju. Kolko god da napravite tamo gdje nema grijanja, ne valjate. Opravdano u potpunosti. Ljudi traže. Slično kao u SIK-u. Možeš napraviti parkinga kolko hoćeš, tamo gdje ga nema, nije dobro. I ovaj materijal koji sad imamo. Evo većina se nas složila da je to relativno dobar materijal. Nije on nešto posebno obiman, al je sadržajno dovoljan. Ali radi se o dugoročnom, veoma složenom procesu. Nije ovo samo izgradnja novih ogranaka, nego rekonstrukcija magistralnog vrelovoda, bez kojeg nema ni ovog proširenja kasnije. Dakle, ovdje sad nije samo problem kako proširiti dalje, nego kako rekonstruisati ovo što do sada postoji, jer to je već preko četri decenije, a imamo samo 25% rekonstrukcije postojećeg vrelovoda. Evo sad se radi dale, onaj dio od Termoelektrane, pa do Solane, faktički osnovni magistralni vod. Ovdje imamo više problema. Evo mi ćemo opet kao vijećnici dati svoj doprinos, pokušati da damo ono što je moguće od svih nas, kao informaciju, prijedloge i što smo uvijek radili. Tačno je, građane ne zanima da li će neka zona biti toplificirana. Njih interesuje kada će biti toplificiran. To je ono što je sad osnova svega. U Informaciji se navode faze, procjene, planovi, ali za velike broj naselje ne postoji okvirni vremenski plan realizacije. Naravno, može biti opravdano, ali moguće da imamo i prijedloge koji bi mogli dati mogućnost da se to već može nadzirati i otprilike i predlagati. Smatram da bi Gradsko vijeće trebalo zatražiti izradu jasne višegodišnje mape sa rokovima, kako bi znali građani kad bi to nešto moglo biti, je li to godina, dvije, pet, deset ili više, upravo radi načina zagrijavanja, alternativnih načina, toplotnih pumpi ili svega ostalog što se može ponuditi kada se zna gdje šta može ili ne može. Onda ćemo imati realno ostvarive mogućnosti i očekivanja.
Drugo. Dakle, iz materijala je vidljivo da postoje razlike u ekonomskoj opravdanosti pojedinih projekata, kako to reče Admir. Ovo kaže neće biti poslije još zahvalan. Jel to sad bilo sarkatično il nije, ali razumljivo je da se nekad i napiše šta neće biti da bi mogli naći alternativu.
Dakle, mora bit nešto drugo ako to neće bit. Nije dovoljno napisati da to tehnički nije moguće, nije izvodljivo za taj dio naselja. Treba pokušati dati, ima li išta drugo što je moguće.
Ili reći tim ljudima bit ćete u potpunosti sanirani kroz toplifikaciju objekata, u potpunosti isključeni, isplaćani ili samo malim dijelom topotnih pumpi ili sl. I to mora biti način rješenja. Dakle, prihvatljivo i razumljivo da nešto ne može. Ali, ne može se ostaviti taj dio kao neriješen, nego ponuditi nekakvu alternativu. Šta je to moguće? Gradsko vijeće mora voditi računa da se ne posmatraju samo ti finansijski pokazatelji. Ovo što je rekao Senad, i to je naše opredjeljenje, jedan ili pedeset. Jedno je to isto, ako nema riješen problem, isto kao onom svakom od tih 50 pojedincu. Dakle, svi su opet ti jedan po jedan. Toplifikacija nije samo komunalni projekat, to je zdravstveni, ekološki i socijalni projekat. Ovdje sada zavisi koliko će ljudi umrijeti, koliko će živjeti, koliko će živjeti sa težim uslovima života, sa oboljenjima pluća i svega i svačega, što podrazumijeva evidentno zagađenje zraka. Čak nekada i relativno otrovnog zraka, pa čak moguće i onog zraka s RDF-om i svim i svačim, što se možda već uvuklo u naša pluća. Dakle, treba uzeti procjenu i ove okolnosti, gustinu naseljenosti, zdravstvene posljedice zagađenja. Pare ne mogu biti osnov za djelovanje u ovakvim okolnostima.
Treće. Pozitivno što se govori o informacijama, evo ovu informaciju o Šićima, Plane, Husina, Šićki Brod. Naravno, treba tu Bukinje, drugi dijelovi grada koji su godinama ukazivali na potrebi koji su davno morali biti, kao što je dio Šićkog bio pilot projekat, pa je to već riješeno, tako treba i ostali dio, onih bar, koji se svakodnevno truju. I neki dan razgovaram s prijateljem, gdje si, kaže, evo sjedim na balkonu. I njemu je na balkonu lijepo što direktno, deset metara sjedi preko puta Termoelektrane. Šta ću kaže, navikao na to. Direktno, dakle, truju se. Al opet žive. Evo sjedimo, kaže, pijemo kafu. A onda bar tim ljudima možemo omogućiti bolje uslove, jeftinije uslove i ići sad to na toplifikacijom. To smo već uradili kad smo već onda išli prvi put sa Šićkim Brodom. Građani s pravom postavljaju pitanja, da li Grad ima dugoročnu strategiju, da jednog dana praktično cijelo urbano području obuhvati se sistemom daljinskog grijanja, ili na drugi način ćemo rješavati parcijalno rješenje od naselja do naselja, ako ne može ovako. Zato je potrebna ova informacija, šta sve može, do kada može, od kada može, kako bi u međuvremenu imali drugu neku tematsku sjednicu i razmatrali te alternativne mogućnosti za svaku od tih, gdje ne može ovaj dio. Dakle, jedna od narednih tematskih sjedinca ne mora biti o mogućnosti toplifikacije daljinskog zagrijavanja, nego kako toplificirati naselja koja nije moguće daljinski toplificirati od strane Termoelektrane ili u ovom slučaju, dakle, kroz taj vrelovod magistralni. Mora, dakle, ova okolnost, evo uloženo je puno novca, 27 miliona, 50 kilometara mreže rekonstruirano. Nje ima previše. Postoji obaveza kontinuiteta, ali i koliko je sredstava potrebno da bi se sistem u potpunosti rekonstruisao i koliko će vremena biti potrebno da se završi rekonstrukcija kompletnog tog magistralnog vrelovoda. Jer opet je to uslovljeno proširenjem, ako moramo rekonstruirati ovaj koji već postoji, onda je jedno s drugim vrlo problematično kako širiti, ako moramo i ovaj sadašnji praktično na isti način gotovo širiti, praviti novi. Moramo dobiti procjenu. Evo imamo i ovo oko Husina. Budući magistralni vrelovod, to je pozitivno, višedecenijski problem. Svi znamo, prolazimo, još ako idemo sa ove druge istočne strane, kad idemo na Husino, onda se vidi da je to u potpunosti zagađano. Nažalost, tako je, ali moramo rješavati, omogućiti bar s ove strane manju zagadljivost od tih individualnih objekata grada, samog zraka. 
Šesto. Evo među ovim mjesnim zajednicama koje su u prioritetu, koja bi to još mogla biti mjesna zajednica koja bi zaista trebala imati prioritet pored ovih koje sam već nabrojao? Koja to živi pored magistralnog vrelovoda decenijama, četiri, pet decenija? Koja to ima deponiju, gdje je truju svaki dan iz deponije, kamioni koji prolaze svaki dan, teretni i njih nema, evo čujem, Solana. Apsurdno je da Solana koja se nalazi kao prvo, eto, urbano naselje grada Tuzle, odmah pored vrelovoda ne postoji, dio postoji, a šta je sa ostalim dijelom? I to mora biti u prioritetu, gdje smo tu dobili informaciju, šta je sa Solanom? Dakle, evo ima dosta, nisu ovo kritike, mi sad svi kažemo dajte, onda će oni reći jel to ljudi moguće, imamo novca, ali moramo to postaviti kao stanje problema da bi mogli iz tog problema, kroz i prijedloge zaključaka ići u rješavanje proširenja tog sistemskog daljinskog grijanja. Treba, dakle, podržati od strane Vijeća ovo šta je u informaciji, stalno iniciranje Gradskog vijeća i sa ovom tačkom dnevnog reda. Evo kolege vijećnici su ovo inicirali vrlo pozitivno, bez obzira koliko god pričali o ovome, malo je, jer nema adekvatne realizacije, ali opet je vidimo na terenu, ide se  u rekonstrukciju, ali to onda podrazumijeva da ovi drugi moraju još više čekati, al ne možemo ni proširiti ako nema rekonstrukcije, jedno s drugim je vezano, opet su sve, naravno, pare je osnov svega, ali evo, govorit ćemo i o tome. 
Potrebno je od nadležnih službi, evo i Centralnog grijanja, tražiti izradu detaljnog desetogodišnjeg plana sa prioritetima, rokovima, procentom potrebnih sredstava za svaku pojedinačnu zonu, kako bi građani imali jasnu sliku kad mogu očekivati realizaciju projekata i u kojoj fazi planiranja se nalaze, a opet sve radi toga da bi se mogli prilagoditi kako obezbijediti sebi uslove za prezimljavanje, odnosno kako njima pomoći mi iz Grada Tuzle da možemo obezbijediti da to bude manje zagađivanje. (ANA PEJIĆ – Molim vas, vodite računa o vremenu samo). Pa eto imam priliku ovdje još jedno minut, dva, onda su zaključci (ANA PEJIĆ – Može, može).
Prilikom utvrđivanja prioriteta za proširenje sistema daljinskog grijanja, potrebno je  tehnički i ekonomski kriterija uzeti u obzir ovo što sam rekao, zaštitu zdravlja i kvalitet zraka. Pokazuju, dakle, iskustva, to je bilo pričalo se nekad pa je bivši gradonačelnik rekao, nije problem individualni objekat, jeste Termoelektrana. Nije tačno. Zimi većinom još onda to opravdava što kaže zimi, kaže nema kretanja zraka. Pa ako nema kretanja zraka, onda to zagađenje Termoelektrane ostaje na Šićkom, na Bukinju, na Husinu, ne ide ovamo. Nema logike jedno s drugim. Nego je evidentno, ja gledam, svi gledamo, jedno ložište u naselju nek se zapali, dim, šta već loži, svašta loži, kompletno naselje nema zraka. I to je suština problema. Nije Termoelektrana sam uzrok problema zagađenja zraka u gradu Tuzla, nego ta individualna ložišta koja moraju biti uklonjena kako, ili toplifikacijom, utopljenjem, toplotnim pumpama. Faktički u gradu Tuzla ne smije postojati ni jedno individualno ložište. Al ne na teret tih ljudi, nego na teret Grada. Nažalost, tako je. Onda će imat sigurnije okruženje, manje bolesti kod djece, starijih hroničnih bolesnika i sl. Dakle, ne možemo samo toplifikaciju posmatrati kao komunalni, infrastrukturni, nego osnovno je sada toplifikacija, pored svega ovoga i zaštita zdravlja i unapređenje života. I evo, intenzivnije, naravno, potrebno je koristiti pristupne fondove Evropske unije. Ona je sad nahajcana bukvalno na taj način kako obezbijediti bolji zrak, kako uništiti automobil gdje vas onim DPF-om, bukvalno dovedu u stanje da za godinu, dvije morate plaćati više hiljada maraka za rekonstrukciju, popravku nečega gdje ne može proć ništa kroz onaj hepek, što bi rekli. Taj filter je takav da to je il kupuju ga svaki par godina, il ga buši kako ljudi rade, ali to je neko osmislio da kroz to gotovo ne može ništa prolazit. E sad mi ovde, pošto imamo Evropu koja se na to dobro, evo, pripremila da kao štiti zrak, pa hajmo od te Evrope tražit pare, iz tih fondova stalno ulaziti kroz ovo što smo više puta rekli, da Grad Tuzla u saradnji sa Centralnim grijanjem ide ka tim pristupnim fondovima, govori ljudi ovdje je ugroženo zdravlje, ovdje imamo problema, prikupimo informacije koliko je hroničnih bolesnika, plućnih bolesnika i s tim da idemo prema Evropskoj Uniji da dobijemo te pare. Bez para nema ništa. I još, evo na kraju to je samo kraj. Šta, sutra, sutra je možda za mjesec, dva, evo zime, ponovo september je za par mjeseci, ljeto je gotovo. U septembru zna bit hladnije nego u novembru nekad. Šta ako stane Elektrana? Nije nemoguće. Kakve su procjene rada Termoelektrane? Koliko godina Termoelektrana ovakva kakva jeste može raditi? Oće li biti od strane Federalne vlade ulaganje u Termoelektranu da se obezbijedi mogućnost  i sigunosti zagrijavanja grada Tuzla ne samo proizvodnje struje. Ima li alternative ako stane Elektrana? Jel to znači smrzavanje grada? Mi znamo kako je kada jedan dan nestane panika, alarmi, nema, kaže stao kvar u Termoelektrani, nema grijanja. Šta će ti ljudi koji zavise isključivo samo od toga, a kažu ne smiješ imat grijalicu, jer ne smiješ struju koristit za grijanje. Mi imamo ogroman problem iz razloga što nemamo alternativu za Termoelektranu. Nemamo kao što imamo u zgradama i svugdje nestane struje i ima generator nekakav. Mi to nemamo u Tuzli. Mora postojati nešto u Tuzli,  nekakav alternativni način koji može prebroditi kvar Elektrane od dan, dva ili više. Može biti minus 20 napolju da Termolektrana stane, ljudi će se posmrzavat. Dakle, i to je okolnost o kojoj moramo goditi računa, a u pravu diskusije kao vijećnik predložit ću zaključke. Hvala.

ANA PEJIĆ

	U redu. Sljedeća diskusija. Vijećnik Emir Šahović. Izvolite Emire. 

EMIR ŠAHOVIĆ – vijećnik Pokreta demokratske akcije - PDA 

Hvala predsjedavajuća. Pozdrav vama, dopredsjedavajućem, sekretaru Gradskog vijeća. Pozdrav svim prisutnim, kolegicama, kolegama, vijećnicima, članovima Savjeta, mjesnih zajednica i gostima. 
Ja sam imao taj luksuz i sreću u životu da odrastem u konforu centralnog grijanja i mi koji smo navikli na ovo centralno grijanje, često nismo svjesni koliko smo sretni što imamo ovu uslugu. I ovom prilikom bih htio da pohvalim menadžment Centralnog grijanja koji nam omogućava ovu uslugu i koja je stvarno na visokom nivou po stvarno niskoj cijeni. Ali pošto je evo slogan Pokreta demokratske akcije bio da je Tuzla grad za sve nas, ne mogu ja a da ne budem jedan od ovih predlagača za znači ovu tematsku sjednicu i moram biti korektan i reći da je kolega Admir Hasanbašić zajedno sa Dejanom i sa mnom komunicirao. Dejan i ja smo formalno inicirali ovu tematsku sjednicu, ali su i kolege iz Tuzlanske alternative bili jedni od stvaralaca ideje za ovu tematsku sjednicu. 
Kada su u pitanju evo ova informacija koju smo mi dobili, prvo drago mi je i velika pohvala za Vladu federacije i Ministarstva energetike i rudarstva koji su uložili određena  sredstva i investirali u ovu vrelovodnu mrežu. Ono što mi je drago evo iz Mjesne zajednice iz koje ja dolazim Batva u naselju Batva je završena, završeno proširenje toplovodne mreže. Međutim, svi smo na istom fonu. Ja imam obavezu da to ponovim iako je već rečeno znači sve to traje izuzetno dugo. Sama realizacija projekta proširenja vrelovodne mreže u naselju Batva je trajala 10 mjeseci. Znači, imamo mi na kraju ovih 165 metara produženja sistema, ali po cijenu 10 mjeseci onemogućenog prolaza je li onaj kroz naselje, zato što je to bilo izrovljeno i sad do koga je tu, apsolutno je nebitno. Mislim da sve ove realizacije projekata trebaju ići dosta brže i mislim da onim izvršiocima ovih realizacija treba postaviti dosta kraće rokove. 
Isto tako pričamo dugo, evo ja već nekoliko godina slušam da se planira u Planama, da se planira Ši Selo, proširenje ove vrelovodne mreže, ali evo sada znači izrada projektne dokumentacije je u toku za naselje Plane. Mi još uvijek nemamo, kao što kolega Senad kaže, imamo mi cifre koliko će to koštati, ali nemamo nikakvu projekciju koliko bi to trebalo trajati. Ja često budem u naselju Plane, skoro sam prije možda mjesec, dva kod prijatelja na konak išao, to kolega Denis sigurno može potvrditi, ujutru kad smo se probudili, ja sjedam u auto i brisače palim, znači, sa šoferšajbe možemo fino zgrnut popriličan sloj one gareži, onih nekih čestica, koje se samo u toku noći nakupe, da ne pričam evo popločani dio dvorišta da ostanu otisci kako se zove đonova, kad prolazimo to samo za jednu noć, znači, i to je sigurno i u naselju Husino, tako mislim lično nisam imao ovo, lično kažem iz svog iskustva, znači u naselju Šići, u naselju Šići od 2013. godine, su stvoreni tehnički preduslovi i evo fala Bogu tek u ovom, na ovom Budžetu u 2026. godini, su izdvojena sredstva. Znači, mi 13 godina čekamo od stvorenih tehničkih preduslova do prvog ulaganja. Znači, 380 stambenih objekata, to je ogroman potencijal i mislim da bi, da bi to, ja razumijem da postoje vjerovatno određene procedure, ali vjerujem da bi to trebalo biti, da je moguće da to bude dosta brže. Ši Selo, znači, evo nekoliko godina slušamo, znači u Ši Selu planirano proširenje toplovodnih mreže. Evo, sada, znači, čekamo tu rekonstrukciju magistralnog vrelovoda, koja će biti gotova 2027-2028. godine i onda tek čekamo prvu fazu. Šići su čekali od 2013. prvu fazu do 2026. godine. Znači, mi moramo naći neki način da sve ovi projekti idu dosta brže.
Ono što je pohvalno mi u ovoj Informaciji, ulici Majska, Šićki Brod, ali bih postavio pitanje i Centralnom grijanju i Službi za komunalne poslove, pa može mi se odgovoriti pismenim putem. Dobio sam informaciju da je tu ostala dio puta izrovljen i ostalo je, znači, još da se asfaltira taj put gdje je prošao ovaj sistem, kada i da li je u planu asfaltiranje Majske ulice u naselju, u Mjesnoj zajednici Šićki Brod? 
I isto tako imam pitanje, kada je u pitanju ulica Drage Karamana, Mjesna zajednica Mosnik, imamo potez od skretanja za Livnicu do Željezničke stanice, nekoliko kuća koje žele da se priključe na sistem centralnog grijanja, međutim, kako oni kažu, nemoguće je zato što je Livnica, kupljeno je zemljište od Livnice, pa se ne može ko krak napravit, al ako je vamo Lucijana spojena, koja je 20 metara od ove prve kuće u ovom dijelu ulice Drage Karamana, ne vidim razlog zašto se ne bi to još produžilo preko samo, znači, jednog puta koji je 3-4 metra i da se spoje i ovi individualni objekti. Pa, moje pitanje bi bilo, menadžmentu Centralnog grijanja, da li je istina da su građani dobili negativan odgovor na zahtjev za priključenje u ovom dijelu ulice? Hvala vam. 

ANA PEJIĆ

	U redu Emire. Zahvaljujem se. Poslovnička. Vijećnik Mensur Alić. Izvolite. 

MENSUR ALIĆ – zamjenik predsjedavajućeg
                                Gradskog vijeća Tuzla,
                                vijećnik Tuzlanske alternative

Pa, ja sam morao iskoristiti priliku da uzmem poslovničku, zbog toga, ovaj, da nam se ne desi ponovo isto vanredna il tematska sjedinca prošla, da dođemo u situaciju da nemamo kvoruma i da moram prekinut sjednicu. Ja bih zamolio, ovaj, postali smo malo i neodgovorni kad je u pitanju odlaska sa Vijeća ranije nego što se završi Vijeće, pa bih zamolio sve vijećnike i vijećnice da ostanu do kraja, kako bismo ovu sjednicu završili, jer ako je prekinemo, pitanje kada ćemo je nastaviti, a onda smo ovdje doveli građane, doveli smo da vide na koji način rešenje i zaključke da ako to danas propustimo priliku, onda pitanje je kad ćemo to ponovo, a izgubili smo dragocjeno vrijeme ovdje ako ne završimo Vijeće.
Molim ponovo da se ozbiljimo svi i da prisustvujemo sjednici Vijeća do kraja. Inače ćemo početi primjenjivati neke druge mjere kad su u pitanju vijećnici, a imamo kodeks ponašanja, pa ćemo prijaviti neke vijećnike ili vijećnice koji odu sa Gradskog vijeća, a ne jave se na vrijeme, da imaju neku obavezu. Mislim da ćemo to morat počet koristit polako, jer svako Vijeće dolazimo u situaciju da na kraju Vijeća ostajemo bez kvoruma. Hvala lijepa.

ANA PEJIĆ

	U redu. Zahvaljujem se. Sljedeća diskusija. Vijećnik Šefik Husić. Izvolite. 

ŠEFIK HUSIĆ – vijećnik SDA – Stranke demokratske akcije

Zahvaljujem predsjedavajuća. Još jednom da pozdravim sve prisutne. Pa evo, slušajući ove diskusije, mislim da oni zbog kojih smo ovdje i prema tezi ove tematske sjednice, a koju je delegirao kolega iz HDZ-a Dejan Kovačević, koja je jako interesantna, mislim da smo se jako puno udaljili. Kaže, tema je Razmatanje Informacije o mogućnosti i tehničkim pretpostavkama za proširenje zone toplifikacije daljinskog sistema grijanja grada Tuzla. Šta to interesuje, znači ove naše sugrađane s kojima smo zajedno, znači u tim mjesnim zajednicama, dosta nas ovdje, onaj udišemo isti taj zrak i tako dalje. Šta njih interesuje? Pa znači interesuje ih samo konkretno danas da im se kaže dal postoji mogućnost da ta područja budu toplificirana il ne? Znači, ovdje smo slušali mnoge diskusije, gledali smo materijale, znači ove informacije Centralnog grijanja, a zapravo ništa nismo iz diskusija iznijeli što bi mogli znači poručit našim sugrađanima koji će odavdje izać i vjerovatno nakon svih obrazloženja i diskusija neće imat šta reć stanovnicima, znači svojih mjesnih zajednica. Kad govorimo o tome zbog čega ova područja trebaju bit toplificirana, moramo naglasiti još jednu stvar, a to smo nekad u prošloj godini ispred ovog Vijeća delegirali, zabrinuti smo bili, pa smo organizovali vanredne sjednice i pojavljivali smo se ispred Termoelektrane, a to je jedna stvar, znači da tad je se pojavila informacija da se u Termoelektrani Tuzla zapravo loži RDF, odnosno gorivo proizvedeno znači od obrađenog otpada, u njegov sastav ulaze najčešće plastika, papir, karton, tekstil, guma i drugi dijelovi otpada koji se ne mogu lako reciklirati. Oni svojim sagorjevanjem znači odaju jako puno štetnih materija koje povećavaju rizike od malignih bolesti respiratornog sistema. 
S druge strane, znači danas evo ja molim ovdje da i službe koje su obradile i Centralno grijanje da jasno i glasno kažu našim sugrađanima i nama svima ovdje, znači dal postoji uopšte mogućnost sprovođenja plana širenja toplifikacione mreže, pod 1, i pod 2, znači kad će se to desit?
Ovdje smo uglavnom svi puni hvalospjeva, nešto smo mi učinili. Kolega poštovani Admir je rekao, zahvaljujem se Vladi federacije, drugi se zahvaljuju Termoelektrani i tako dalje. Na čemu? Tuzlanski kanton je najmnogoljudniji kanton, Tuzla je najmnogoljudniji grad u sklopu tog kantona, najviše sredstava se znači odavde izdvaja u tu centralnu kasu i naravno da nas slijeduje to što treba da nam se vrati i mi se zahvaljujemo nekome za svoj novac, jel tako? Smatram da to nije dobro, s jedne strane, a s druge strane evo još jednom, znači apelujem da danas ovdje, obzirom da je kolega onaj kojem ja zahvaljujem da je delegirao ovu temu za tematsku sjednicu, da kažemo konkretno znači našim sugrađanima dal, znači postoji mogućnost daljeg širenja toplifikacione mreže i kad oni to mogu očekivat? A s druge strane, znači takođe ako to ne postoji, da budemo danas konkretni i da to kažemo i da se upoznamo svi s tim. Jer evo ja sam u Kreki, znači isto područje koje gravitira području Termoelektrane. Zaslužujemo svi da čujemo pravu informaciju, jer zbog toga smo danas u konačnici tu. Slažem se i sa kolegom Mensurom da puno vijećnika, evo i na prethodnoj tematskoj sjednici i sada, načito iz većine ode sa sjednice i tako, al smatram i da diskusije koje se vode ovdje, dijelom doprinose tome, jer ako nije jasno nama iz nekih diskusija šta je pisac htio reć, pa kako će bit jasno našim kolegama, znači sugrađanima iz ovih područnih mjesnih zajednica. Ja se zahvaljujem. 
ANA PEJIĆ

	U redu. Replika. Vijećnik Mirnes Ajanović. Izvolite. 

MIRNES AJANOVIĆ

Ma u pravu je kolega Šefik. Bolje se diskutuje kad se pročita materijal. Ja iz ovog ne vidim da je on pročitao materijal. Iz ovog što je sad izneseno i rečeno, ničega nema u odnosu na ovo što ima u ovoj informaciji, a koju smo mi, svi ostali, razradili, analizirali, obrazlagali, ukazivali kako to može bit bolje, negdje i kritikovali, negdje predlagali, pa još imamo i zaključke, pa neki su dali, pa neki još čekaju red da dođu na Vijeće, u pravo diskusije kao vijećnici, pa da mogu i to predlagat i ispade da mi ništa nismo radili. Et, nešto kao dosadno njima, pa to mi nešto pričamo bezveze, pa to neki izlaze. Evo ljudi ovdje. Mensur ima pravo i obavezu kao zamjenik predsjedavajuće da ukaže ukoliko vidi da nema dovoljno vijećnika, vijećnica, izvolite vraćajte se. Kritički, naravno, al to ne znači da smo mi neodgovorni. Evo pogledajte sad, sala je puna. Dakle, ljudi nekad iz nekih razloga se desi u jednom trenutku izađu, nekakve obaveze, ali zato imamo rukovodstvo Gradskog vijeća koje vodi računa o tome. I neće, et ja vas molim de vi se vratite, normalno, lijepo Mensur rekao, nemojte da se ovo ponavlja. Poduzet ćemo adekvatne mjere. I onda odjedanput imamo raspravu, kritiku, eto, ko mi neodgovorni, neozbiljni, mi to izlazimo jer priča se ovdje nešto bezveze. Nije bezveze. Nisam ja džabe potrošio svoje vrijeme da pročitam, analiziram i dam prijedloge da bi neko rekao, ma ništa to od toga nema, hajte vi kući, ovo je sve nešto bezveze. Kako bezveze, radi se. Ljudi su na terenu svaki dan. Od jutra do mraka, Centralno grijanje pravi rekonstrukciju, pravi analizira, a mi pokušamo napraviti bolje. Najbolje bit ta opozicija koja najviše nije na sjednicama Gradskog vijeća kada dođemo do kraja. I reć, eto, ostali ništa ne rade. Eto, mi smo dobri. Niko nije dobar ko ne pročita materijal i ko o tom materijalu ne diskutuje na način šta se nalazi u tom materijalu. A ne, svi mi možemo paušalno govoriti. Nisam ja pročito, odo ja bit fin, da sam se ja potrudio, pa ja nešto onda dddd...onako. Ne može onako. Mora bit konkretno. Hvala. 

ANA PEJIĆ

	U redu. Sljedeća diskus...Replika. Vijećnik Šefik Husić. Izvolite. 

ŠEFIK HUSIĆ

Zahvaljujem se kolegi Mirnesu. Znači, to je potvrda samo onoga što sam ja rekao. Hvala.

ANA PEJIĆ

	U redu. Sljedeća diskusija. Vijećnik Denis Bećirović. Izvolite Denise. 

DENIS BEĆIROVIĆ – vijećnik Demokratske fronte – DF

Hvala predsjedavajuća. Želim da pozdravim vas, sekretara, zamjenike, kolegice, kolege vijećnike, predstavnike medija, predstavnike civilnog sektora, mjetnih zajednica, službi.
Ovako, ovo je tema koju smo mi nekoliko puta do sada obrađivali i koju sam potencirao na svakom, jel maltene pitanju koje je bilo vezano za centralno grijanje. Ja ću se potruditi da ne ponavljam za kolegama, ali reći ću ono što me boli odakle dolazim. Dakle, dolazim iz naselja Plane, jedno od najstarijih naselja u gradu Tuzla. Neki podaci čak kažu i u vrijeme Turaka da je bilo formirano kao naselje. Međutim, šta se dešava? Dakle, 1959. godine se vrši planiranje i Rješenje o osnivanju Termoelektrane Tuzla kao kogeneracijskog sistema. Dakle, za tri godine, odnosno četri godine posle toga, 1963. je završena i pušten u rad prvi blok otprilike nekih stotinu Megavat (MW) sati, odnosno stotinu Megavata (MW) snage. Dakle, razvojem Termoelektrane je 1978. ako se ne varam, pušten je i posljedni blok šest koji su revitalizirani u zadnjih evo četri godine sa nekih 230 Megavata (MW) izlazne snage. 
Kada govorimo o Termoelektrani, ona, dopustit ćete mi, ovaj, proizvede otprilike 3;  3,5 Teravat (TW) sati električne energije i oko 660 hiljada, jel, 660 gigavata (GW), pardon, toplotne energije. I gledajte sad, možemo mi, kako kolega Mirnes kaže, uvijek će bit jedni nezadovoljni koji nemaju, al imamo i 26.000 ljudi koji se griju. Dakle, Termoelektrana ne može biti posmatrana samo kao problem. Termoelektrana je rješenje, obzirom da na tu količinu električne energije ona je bila i glavni izvoznik električne energije jedno vrijeme dok se znalo upravljat tom Termoelektranom i generalno Elektroprivredom. Dakle, ono što jeste problem, jeste problem dakle nus produkt svega toga. Nus produkt svega toga jeste šljaka, pepeo i čestično zagađenje, odnosno vodena para. Dnevno Termoelektrana pojede oko 8.000 tona uglja i to sagorjevanje se vrši kao sagorjevanje u letu sitnih čestica. Otprilike procenat šljake koji se potroši, koji se dobije od toga je nekih dvadesetak do trideset procenata i u konačnici godišnje oko 660.000 tona godišnje šljake. Prema studiju koju je radila Enova 2019. godine, dakle, održana je 5. septembra 2019. godine, javna rasprava o studiji zatvaranja depunije Plane 1 i Divković 1 i 2, gdje je utvrđeno dakle u studiji da se gore na tom lokalitetu nalazi 38 miliona kubnih metara šljake, radioaktivnog materijala, teških metala. Neko ko dolazi iz neposredne blizine šljakišta, neko ko svakodnevno dakle posmatra 4.000 tona vodene pare ispuštene iz kondenzatora Termoelektrane i milione kubnih metara materije koja izađe, NOx i sumpornih čestica koja izađe iz dimnjaka i kao mašinski inženjer dužan sam vam prenijeti situaciju. Dakle, da su dimnjaci visoki 135 stepeni, a jedne prilike sam donio i proračun vezan za raspodjelu čestice, obzirom da se radi o difuzionim procesima. Tada, žao mi je, gledao sam i za sebe da vidim, ima li mi gospođe iz Inspekcija te 2019. godine, smo obarali skupa studiju dakle koju je radila Enova i vidio sam da Enova ponovo radi jednu vrstu studija za Centralno grijanje, gdje su oni na deponijama planirali hotele i tako dalje. Dakle, jedan nezamisliv projekt. Zašto sam sve ovo rekao? Rekao sam upravo radi građana Plana. Neću se ponavljati sve ovo što su druge kolege rekle, držat ću se naselja Plane i drago mi je radi Šića, drago mi je što taj projekat ide ove godine, ali me žalosti što nema Plana. Zašto? Kada se saberu četiri faze po iznosima sredstava, ukupan iznos je 4.294.087 Konvertibilnih maraka. Dakle, od 1963. godine, na lokalitetu Plana se odlaže šljakište i tim šljačištem su ugroženi svi životi u naselju Plane. I onda postavljamo pitanje ekonomske isplativosti. Pitanje ekonomske isplativosti nismo postavljali kod apoteka. I mislim da nisu sva javna preduzeća formirana da budu ekonomski isplativa. Dakle, ekonomska isplativost ne bi trebala u ovom slučaju da bude prvi parametar. Zbog toga sam i četri puta najmanje podnosio inicijativu i ono što me zanima u prvom planu jeste dakle kada će se završiti izrada ovog projekta kojeg su nam naveli i u ovom dokumentu iz Centralnog rijanja? Dakle, svake godine na osnovu zakona o izdvajanju i usmjeravanju dijela prihoda preduzeća ostvarenih radom Termoelektrane, zakon donesen 2015. godine,  jasno je definisan i preciziran iznos sredstava koja se odvajaju za projekte vezane za poboljšanje života građana koji borave u gradu u kome radi Termoelektrana. Neposredno uz Termoelektranu je naselje Plane i od 1963. godine, građani Plana trpe da bi milion i dvjesto, otprilike cirka, dakale pretpostavka, ne pretpostavka, nego zvanični podatak, da milion i dvjesto hiljada korisnika električne energije u Bosni i Hercegovini, ima najjeftiniju električnu energiju, 26 hiljada ljudi se već grije i onda dođemo u situaciju da građani Plana nemaju grijanja i da pri tome plaćaju  istu cijenu električne energije, upotrebe električne energije i dakle nemaju centralnog grijanja. Ali, možda bi prijedlog bio dakle da se prvo ispita javno mijenje paralelno sa procesom izrade projekta. Za početak bi volio da mi menadžment Centralnog grijanja odgovori kada će taj projekat biti gotov i kada je u perspektivi planirana izgradnja vrelovodne, odnosno toplifikacije, naselja Plane, zato što sam na sastanku u Termoelektrani kada smo se borili protiv ovog RDF-a, dobili informaciju da postoji magistralni vrelovod koji ide za Lukavac i on je otprilike do 30% opterećen, dakle 70% kapaciteta zadovoljava uslove za spajanje i ovog naselja na vrelovodnu mrežu.
Ono što bi još htio prodložiti, dakle po pitanju Hudeča. Dakle, vidio sam taj podatak da je kao ekonomski neisplativo i neko ko poštuje struku to sam i prihvatio. Međutim, kada imate odgovornost prema ljudima, onda tražite jel optimum između dvije stvari koje nisu pomirljive.
Da li dakle postoji mogućnost kreditnog zaduženja, kapitalnog izdatka da se uradi energana, dakle, jedan energetski objekt koji će služiti i koji će raditi samo za proizvodnju toplotne energije? Dakle, to bi nam moglo odgovoriti, odnosno moglo odgovoriti menadžment Centralnog grijanja. Dakle, da li je izgradnja energana alternativa Centralnom grijanju koje, odnosno daljinskog grijanju koje dobivamo iz Termoelektrane? I upravo odgovor na pitanje kolega, dakle, šta ako Termoelektrana stane? To je drugo pitanje. 
I, zatim predlažem dva zaključka:
Prvi dakle. Gradsko vijeće Tuzla zadužuje gradske službe da u roku od 60 dana dostave detaljnu informaciju o svim sredstvima uplaćenim Gradu Tuzla po osnovu Zakona o izdvajanju i umjeravanju dijela prihoda preduzeća ostvarenih radom termoelektrana u posljednjih pet godina, sa pregledom po godinama i pregledom utroška navedenih sredstava.
Drugi zaključak. Gradsko vijeće Tuzla zadužuje nadležne gradske službe da sačine i dostave poseban pregled ulaganja finansijskih sredstava po zakonu iz zaključka 1. za naselja Plane, Bukinje, Šićki Brod, Mihatovići, Šići, Divkovići, Husino i Ljubače u posljednjih 5 godina. 
I zaključak tri. Dakle, proizašao iz današnje diskusije, dakle, da se traži od strukovnog menadžmenta Centralnog grijanja, informacija o mogućnosti realizacije izrade energana za proizvodnju toplotne energije u naseljima gdje je trenutna, trenutno, pardon, trenutno, izvinjavam se, proširenje centralnog grijanja ekonomski neisplativo.
Dakle, iskoristio bih priliku i da se jel zahvalim kolegama što su jednu ovakvu inicijativu pružili, pokrenuli jel vandrednu sjednicu Gradskog vijeća. Naravno, svim zainteresovanim stranama, kooperantima, da pohvalim jel i menadžment Centralnog grijanja koji evo marljivo se pripremio za prethodnu zimu, dakle grijanje nije iskakalo i da poželim što veća i brža ulaganja u mjesne zajednice koje se nalaze neposredno uz Termoelektranu, dakle i omogućavanje grijanja, isplativog i jeftinijeg grijanja ljudima koji su jel u podređenom položaju dali i svoje zdravlje i svoje živote i svoj komoditet, da bi milion i dvjesto ljudi imali jeftinu električnu energiju i da bi 26.000 naših sugrađana imali kvalitetno i kako ste sami rekli najjeftinije grijanje kolegice Kakeš, ako se ne varam. Vi ste jako dugo tu i znate sve te podatke, dakle nije u pitanju samo ekonomska računica, nije u pitanju samo ni socijalna, ali može se napravit neki optimum. Za sad u prvom krugu toliko. Hvala. 

ANA PEJIĆ

	U redu. Sljedeća diskusija. Vijećnik Omer Berbić. Izvolite Omere. 

OMER BERBIĆ – vijećnik Naše stranke 

Eh, hvala ljepo. Kod nas nikad nisu bile problem pare. Zašto? Pa svake godine dobijemo 4 miliona od Termoelektrane, nekad je bilo 5,5 miliona. Kod nas je problem inovativnost, kod nas je problem dugoročno gledanje. Kod nas se uzmu pare od Termoelektrane koje mi dobijemo, zato što Termoelektrana zagađuje Tuzlu i onda damo na Slanu Banju, na x,y nekih projekata. Bilo je tu i nekih ideja poput onih eskalatora na Mosniku i od tih para kolko se ja sjećam, što je potpuni apsurd. Znači, pare nisu problem, problem je kako se one troše. Ima i para. Zašto? Da smo mi prije 10 godina, ili 12, na konto 5,5 milona koliko je tad bilo od Termoelektrane, digli kredit, zadužili se na 20 godina. Pa računali da ćemo, evo nek bude malo manje, sa 100 miliona maraka, riješit pitanje i svih vrelovoda i dokle god može grijanje proć. Mi smo u to vrijeme sa 100 miliona maraka to mogli. Danas nisam siguran da 100 miliona maraka to može. Ono što je tad vrijedilo 100 miliona maraka, sad je 200. A mi bi kredit koji bi tad dobili, vjerovatno od Razvojne banke, jer su to krediti koji se dobijaju od Razvojne banke, dosad, do pola isplatili i imali riješen problem sistemskog grijanja. I ne bi spominjali niti mjesne zajednice koje su blizu Termoelektrane, niti mjesne zajednice koje su upo grada, niti recimo Šestu bosansku koja je tu, niti bi spominjali Brčansku Maltu, ni Ši Selo, ništa ne bi spominjali jer bi riješili problem. Dakle, pare nisu problem, problem je vizija. I to je ono što sam ja očekivo od našeg gradonačelnika, još uvijek očekujem da nam dođe s jednim takvim projektom. Da ne moramo mi čekat ni Vladu federacije, ni državnu vladu, vlade se mijenjaju. Danas je SDP, pa SDP ovdje, odnosno trojka, pa trojka ovdje na vlasti, sutra je SDA, trojka ovdje nije na vlasti, jest tamo x,y nema nam para za projekte il nam ima para za projekte.
Vlade se mijenjaju, ali pare koje mi dobijamo od Termoelektrane, vjerovatno se neće mijenjati dok Termoelektrana radi. I tu smo trebali iskoristit šansu, dić kredit, završit poso i nije to ni sad kasno. Četri miliona Termoelektrana 20 godina, 80 miliona, nije kasno da se digne kredit, da se u ovo ide. I u pravu su ljudi kad kažu, ovo nije pitanje finansijskih sredstava. Nije. Ako nam apoteke nisu pitanje finansijskih sredstava, ne smije ni ovo bit pitanje finansijskih sredstava, odnosno finansijske isplativosti. Jer Ado kaže, pa prije dvije godine u projektu je bilo 65 kuća, a sad 45 kuća. Gdje nestadoše kuće? Valjda je logika neki nas smo ovdje bili iz Prostornog uređenja i građenja, ljudi govore, ne mogu stić kolko imaju zahtjeva, a nama kuće nestaju. Možda i tu ima svoju neku ulogu, ne znam. Dakle, činjenica da se sad prikazuje, manje je kuća odnosno prije dvije godine, je zabrinjavajuća. Ja znam da imamo tonjenje, al nisam znao da toliko ima efekta. Također je zabrinjavajuće što ovdje određeni projekti moraju čekat deset, dvanest godina, pa sad, ja ne znam dal ste se vi pripremili, mislim, znam da ste se pripremali, ne znam dal ste čitali, pa nam dođe drug Goran Stojak, pošalje e-mail danas. I u e-mailu koji je poslao, napiše da oni od 2015. godine, čekaju po snovu dopisa koje je 2015. bilo, da im se izađe u susret i da im se pomogne u rješavanju problema pripajanju individualnih stambenih objekata u naselju Divkovići. Mi znamo svi gdje je naselje Divkovići. U krakovima, znači, kako ovdje piše, Krak C ni danas znači nije završeno. I to u ulici 21. decembar, na brojevima 43, 45, 33, 35, 37, 39 itd. I onda ja dobijem informaciju da je tu sve uredno, da ima načelna saglasnost, saglasnost na projekat instalacije kuće od Centralnog grijanja i sva dokumentacija da je načelno završena. Međutim, ovdje se nije završilo 12 godina ljudi čekaju od 2015. poslali i sva dokumentacija bila gotova. Dakle, pare nisu problem, pitanje je ovdje prioriteta. I ja mislim da upravo ove mjesne zajednice, ja ne dolazim iz tih mjesnih zajednica, da vam kažem ne dobijam neki velik broj glasova tamo. To je zanemarivo. Ali treba bit čovjek, pošten i reć. Ljudi, oni stvarno zaslužuju najviše jer se najviše truju. Pa stavite ljude u prioritet. Mene da se pita, ja bi prvo njih stavio u prioritet, a onda ono što se kaže subjektivno Ši Selo, jer sam iz Ši Sela. Ali, i ovdje sada vidim, odnosno ne vidim, veći je problem što ne vidim, da recimo Ši Selo ide u dvije faze. Prva faza će sada nekad biti, druga faza je iza 2027. Ali nigdje ovdje meni ne piše odakle dokle će recimo Ši Selo bit realizirano. I to je ogroman problem. Zašto? Zato što ljudima dajemo lažnu nadu. Ja prvi kad odem tamo pa sam dobio informacije iz ove iste dokumentacije koje je Ado prije govorio i kažem, rekli smo kad evo napravimo rekonstrukciju magistralnog vrelovoda, mi ćemo ljudi završavati pitanje Ši Sela, pitanje Mosnika, pitanje ne znam ni ja Brčanske Malte, gore, dole. I ljudi dobiju informacije, prva faza je završena, pa me sad pitaju dokle smo, šta smo, jesmo mi to, sad je ona fraza, svi govore građani su drugog reda, da mi je upoznat građane prvog reda u Tuzli, ja bi se  preporodio. Ali, svi pitaju dokle je, šta je, kako je. Ja molim Centralno grijanje i tražim ovo zaključkom da nam daju, mislim da je već neko tražio zaključak, da nam daju tačno odakle dokle ide, u kojoj je fazi, mislim da je neko tražio zaključak, tako da ne bi ja, mislim, samo ću se ovaj nadovezat, tačno u koju godinu će dokle ići centralno grijanje, da se i ljudi mogu naravno finansijski pripremit, sve to traži određena finanaijska sredstva, da mi možemo ljudima reć. Ali, najbitnije je da ljude ne slažemo. Jer meni da dođe Centralno grijanje i da kaže, Omere, izvini, ali u tvoju ulicu Panorama neće bit grijanje do 2068. Ja bi išo na toplotnu pumpu, jer mi se pelet više ne isplati. Em ga nosim, em ga moram palit, em ga moram čistit, em mi je poskupio 4 puta, 400% mi je poskupio u zadnjih 10 godina. Ja bi znao šta da radim. Samo dajte pravovremene, iskrene i detaljne informacije. 
I sad, hoću da se vratim na temu, recimo, centralno grijanje u ulici Donje Brdo. Tu ima preko 70 individualnih ložišta i oni su dobili određene informacije od naše komunalne službe koliko to košta i da to trenutno nije u nekom prioritetu. Mene od Centralnog grijanja ovdje zanima. Ako je za toplifikaciju ulice Mejdan, Mali Mejdan, Muftije efendije Kurta, trebalo pola miliona, to je skoro isti obuhvat kao i ulice Donje Brdo, isti je skoro broj objekata, kako je moguće da je za ovu ulicu Donje Brdo potrebno 7 puta više para? Evo, ja nisam iz struke, možda ja nešto fulam, možda ne pratim kako treba, ali mi je jako stalo da dobijem takav jedan odgovor, mislim da sam ga u najmanju ruku tu zaslužio. 
I tražim zaključak Gradskog vijeća, kad smo se već dotakli ovog Donjeg Brda, da ukoliko Gradsko vijeće sugeriše, da ukoliko dođe do novog rebalansa, ili kada se bude pravio Budžet za iduću godinu, da se ulice koje gravitiraju Donjem Brdu stave u prioritet, te da se podhitno krene sa toplifikacijom navedenog naselja. Može se na ovu temu puno pričat dugo pričat. Ja mislim da smo profulali u suštini. Mislim da smo trebali riješit problem prije 10 godina, kad smo dobili pare od Termoelektrane i da su oni namjenski trebali da idu za ovo. Profulali smo u suštini, imamo šansu da to ispravimo. Ali isto tako, pošto ja nisam tehničko lice, evo recimo kolega Denis jeste, on je dao tu ideju Energane. Ja sam želio govoriti o jednoj drugoj stvari. Ja sam ovdje želio reći i pitati, da li je moguće napravit konkurenciju Centralnom grijanjem? Pa barem tamo gdje centralno grijanje ne može doć sa svojim cijevima i toplovodnom mrežom. Zašto? Zato što zadnjih 5 godina ja ovdje trubim kako bi na mjestima gdje ne može centralno grijanje doći, u visinskim zonama, trebalo praviti podstanice. Podstanice na pelet, podstanice na plin, podstanice na x,y drugih energenata, koje bi možda riješile problem koje Centralno grijanje neće riješit u idućih 50 godina. Mi znamo na šta je ličio BH Telecom prije dolaska Telemaha, al bogami kad je došla konkurencija, kad dođe Telemah, tako i Telecom poboljša svoje usluge. Tako da, mislim da je konkurencija ovdje rješenje, al također da nam Centralno grijanje napravi neko idejno rješenje za toplifikaciju kuća koje nisu evo u ovoj trenutnoj zoni obuhvata, da li je to na podstanicama neko drugo tehničko rješenje, mislim da bi i to trebali dobiti. Toliko. Fala ljepo.

ANA PEJIĆ

	Zahvaljujem se. Zaključujem diskusiju klubova vijećnika.
	Otvaram diskusiju vijećnika. 
	Vijećnik Mirnes Ajanović. Izvolite. 

MIRNES AJANOVIĆ

Hvala. Ovo, ja sam ostao samo na zaključcima, prijedlozima. Ovaj prvi je uopšten, ali eto, neka stoji
Gradsko vijeće Tuzla prihvata Informaciju o mogućnostima proširenja daljinskog sistema grijanja grada Tuzle i zadužuje JP Centralno grijanje d.d. Tuzla i nadležnu gradsku službu da nastave aktivnosti na rekonstrukciji magistralnog vrelovoda kao prioritetnog infrastrukturnog projekta od strateškog značaja za Grad Tuzla.
Dva. Zadužuje se JP Centralno grijanje Tuzla da u primjerenom roku dostavi Gradskom vijeću okvirni desetogodišnji plan razvoja i proširenja sistema daljinskog grijanja sa prioritetnim zonama toplifikacije, procjenom potrebnih finansijskih sredstava, okvirnim rokovima realizacije, procjenom broja novih korisnika, procjenom efekata na smanjenje zagađenja zraka.
Tri. Zadužuje se nadležna služba da prilikom planiranja prioriteta za proširenje sistema daljinskog grijanja, pored tehničkih i ekonomskih kriterija, posebno vrednuje stepen zagađenosti zraka, gustinu naseljenosti, broj individualnih ložišta, zdravstvene i ekološke efekte toplifikacije pojedinih naselja.
Četri. Zadužuje se Grad Tuzla da zajedno sa JP Centralno grijanje d.d. Tuzla i višim nivoima vlasti nastavi aktivnosti na obezbjeđenju sredstava iz federalnih, državnih i međunarodnih fondova za projekte toplifikacije, energetske efikasnosti i zaštite okoliša.
Pet. Zadužuje se nadležna služba da najkasnije do kraja 2026. godine, pripremi potrebnu informaciju o mogućnostima i dinamici toplifikacije rubnih mjesnih zajednica, uključujući Husino, Ljubače, Šićki Brod, Bukinje i druga područja u kojima je kvalitet zraka značajno ugrožen tokom grejne sezone.
Šest. Zadužuju se JP Centralno grijanje d.d. Tuzla i Služba za komunalne poslove, izgradnju i poslove mjesnih zajednica da izvrše analizu mogućnosti proširenja sistema daljinskog grijanja na cijelu Mjesnu zajednicu Solana, te da Gradskom vijeću dostave prijedlog fazne realizacije toplifikacije navedenog područja sa procjenom potrebnih finansijskih sredstava i rokovima realizacije. Prilikom izrade navedene analize posebno je uzeti u obzir činjenicu da se Mjesna zajednica Solana nalazi u neposrednoj blizini Termoelektrane Tuzla i magistralnog vrelovoda, kao i činjenicu da se na području ove mjesne zajednice nalazi gradska deponija, zbog čega građani ovog područja godinama trpe dodatna opterećenja životne sredine, te imaju opravdan interes da budu među prioritetnim područjima za proširenje sistema ekološki prihvatljivog daljinskog grijanja.
Sedam. Zadužuju se JP Centralno grijanje d.d. Tuzla i nadležne gradske službe da prilikom planiranja prioriteta za proširenje sistema daljinskog grijanja, pored tehničkih i ekonomskih kriterija, posebno vrednuju uticaj na kvalitet zraka i zaštitu zdravlja građana, te da u saradnji sa Gradskom upravom Tuzla, aktivno kandiduju projekte toplifikacije prema fondovima Evropske unije, međunarodnim finansijskim institucijama, fondovima za zaštitu okoliša i drugim dostupnim izvorima finansiranja radi ubrzanja realizacije projekata proširenja toplovodne mreže.
Osam. Zadužuju se Grad Tuzla, odnosno Gradska uprava, JP Centralno grijanje d.d. Tuzla i nadležne službe da u primjerenom roku sačine i Gradskom vijeću dostave informaciju o dugoročnoj energetskoj sigurnosti sistema daljinskog grijanja grada Tuzle, sa analizom mogućih alternativnih i rezervnih izvora toplinske energije u slučaju smanjenja kapaciteta ili prestanka rada Termoelektrane Tuzla, uključujući mogućnosti finansiranja iz fondova Evropske unije, međunarodnih finansijskih institucija i drugih dostupnih izvora sredstava.
Devet. Gradsko vijeće Tuzla opredjeljuje se da dugoročni cilj razvoja sistema daljinskog grijanja bude stvaranje tehničkih pretpostavki za postepeno priključenje svih urbanih i gusto naseljenih područja grada Tuzle na ekološki prihvatljiv sistem centralnog grijanja, u skladu sa finansijskim i tehničkim mogućnostima.
Deset. Gradsko vijeće Tuzla zadužuje Grad Tuzlu, JP Centralno grijanje d.d. Tuzla i nadležne službe da prilikom izrade budućih planova razvoja, proširenja i modernizacije sistema daljinskog grijanja razmotre i, u skladu sa tehničkim, ekonomskim, energetskim i pravnim mogućnostima, uvaže prijedloge, inicijative, sugestije i primjedbe iznesene tokom rasprave na 3. tematskoj sjednici Gradskog vijeća Tuzla o mogućnostima proširenja daljinskog sistema grijanja grada Tuzle. Tokom rasprave vijećnici su otvorili niz pitanja od značaja za budući razvoj sistema daljinskog grijanja, uključujući prioritete proširenja mreže, zaštitu zdravlja građana i kvaliteta zraka, mogućnosti korištenja fondova Evropske unije i drugih izvora finansiranja, ravnomjernu zastupljenost svih dijelova grada u planovima toplifikacije, kao i potrebu dugoročnog planiranja alternativnih izvora toplinske energije radi očuvanja energetske sigurnosti grada. S obzirom da se radi o pitanjima koja prevazilaze okvire pojedinačnih projekata i predstavljaju dio dugoročne razvojne politike Grada Tuzla, opravdano je da nadležni organi navedene prijedloge i sugestije razmotre prilikom izrade budućih planskih dokumenata, programa rada i investicionih planova vezanih za sistem daljinskog grijanja. Na ovaj način Gradsko vijeće Tuzla potvrđuje svoju ulogu predstavničkog organa građana, a istovremeno omogućava da rasprava provedena na tematskoj sjednici ima konkretan efekat u budućem planiranju i donošenju odluka. Toliko. Hvala. 

ANA PEJIĆ

	U redu. Sljedeća diskusija. Vijećnik Jasmin Gavranović. Izvolite Jasmine. 

JASMIN GAVRANOVIĆ – vijećnik SDP – Socijaldemokratske partije 
                                     Bosne i Hercegovine

Hvala predsjedavajuća. Srdačan pozdrav predstavnicima nadležnih službi i Javnom preduzeću Centralno grijanje, poštovane kolegice i kolege vijećnici.
Prije svega, želim pohvaliti aktivnosti koje su u prethodnom periodu provodi Centralno grijanje Tuzla zajedno sa nadležnom gradskom službom na održavanju, rekonstrukciji, modernizaciji i poširenju sistema daljinskog grijanja u našem gradu. Iz informacije koju smo dobili, jasno se vidi da se radi o jednom od najvažnijih komunalnih sistema u Tuzli. Sistemu koji je u funkciji više od četri decenije, koji zahtijeva kontinuirana ulaganja, ozbiljno planiranje, tehnički i odgovoran pristup. Posebno važno je istaći da je sistem daljinskog grijanja u proteklom periodu značajno rastao od 39 zona toplifikacije nakon 2001. godine, preko dodatnih proširenja do današnjih 67 zona toplifikacije. Takođe, pozitivnim smatram da projekte koji su realizovani tokom 2025. godine, posebno u zonama Mosnik 2 i Batva 2. Kada je riječ o Mjesnoj zajednici Batva, navedeno je da su troškovi izgradnje toplovodne mreže iznosili 515 hiljada Konvertibilnih maraka, te da su iz Budžeta Grada Tuzle obezbijeđena sredstva za izgradnju priključaka za 12 objekata. Također, tokom realizacije projekta je izvršeno i dodatno proširenje mreže u dužini od 165 metara, što pokazuje da su nadležni imali sluha za potrebe građana na terenu. Malo neslaganje sa diskusijom, odnosno ispravka kolege Emira Šahovića, nije u potpunosti završeno proširenje mreže u Mjesnoj zajednici Batva. Upravo zbog toga želim postaviti konkretno pitanje, inicijativu koja se odnosi na nastavak radova u Mjesnoj zajednici Batva, odnosno širenje mreže u ulici Ive Andrića. Prema informacijama se terena završava se proširenje toplovodne mreže na kraju ulice Batva, dok je širenje u ulici Ive Andrića zaustavljeno negdje na pola i smatrana da bi bilo oprovdano da se u narednom periodu planira nastavak izgradnje mreže u ovoj ulici. Radi se o području u kojem postoji interes građana koji su već podnijeli zahtjeve za priključenje na daljinsko grijanje i gdje bi nastavak izgradnje mreže predstavljao logičan nastavak već započetih aktivnosti u Mjesnoj zajednici Batva. Drago mi je takođe da je kolega Mirnes u svojoj diskusiji otvorio pitanje Mjesne zajednice Solana, dijelim isto mišljenje, konkretno za ulicu Save Kovačevića, Fikreta Salihovića Fikre, Damira Hadžibeganovića i Admira Dedića, u Mjesnoj zajednici u kojoj se gradi novi objekat, novi Elir. Smatram da bi rješavanje priključenja tog objekta i uređenje tog dijela mreže trebao iskoristiti kao priliku da se sagleda mogućnost širenja toplovodne mreže i prema okolnim ulicama u ovom dijelu Mjesne zajednice Solana. Smatram da su ovakvi projekti posebno važni za dijelove grada u kojima još uvijek imamo veliki broj individualnih ložišta. Svako novo priključenje na sistem daljinskog grijanja znači manje zagađenja zraka, bolje kvalitet života građana, veću energetsku efikasnost i dugoročno uređeniji komunalni sistem.
Zato predlažem da se kroz zaključke sa današnje temaske sedmice zaduže nadležne gradske službe i Javno preduzeće Centralno grijanje Tuzla, da za Mjesnu zajednicu Batva, ulice Ive Andrića, kao i za Mjesnu zajednicu Solana, ulicu Save Kovačevića i okolne ulice, sagledaju mogućnosti nastavka i proširenja toplovodne mreže, (ANA PEJIĆ – Malo sporije, ako može?). Mogu vam i poslat, pa...(ANA PEJIĆ – Može, može). Naravno, evo, sagledaju mogućnosti nastavka i proširenja toplovodne mreže, pripreme procjenu potrebnih radova, okvirnu vrijednost investicije i moguće rokove realizacije. 
Na kraju još jednom želim pohvaliti rad Javnog preduzeća Centralno grijanje i nadležne službe. Svjestan sam da se radi o kompleksnom sistemu i da proširenjem mreže zavisi od kapaciteta rekonstrukcije magistralnog vrelovoda, projektne dokumentacije, raspoloživih sredstava. Međutim, upravo zbog toga smatram da moramo kao i do sada planski, fazno i transparentno definisati prioritete kako bi građani znali kada i pod kojim uslovima mogu očekivati nastavak širenja sistema danljinskog grijanja u svojim naseljima. Hvala. 

ANA PEJIĆ

	U redu. Sljedeća diskusija. Vijećnica Dragana Berberović Gagro. Izvolite Dragana. 

DRAGANA BERBEROVIĆ GAGRO – vijećnik Naše stranke

Hvala predsjedavajuća. Poštovana predsjedavajuća, kolege i gosti, sve vas srdačno pozdravljam. Apsolutno podržavam inicijativu kolege Admira, Dejana i Emira i ne bih da se ponavljam sa njima i neću dužiti, ali želim da se oglasim. Ne mogu se složiti sa dijelom zaključaka kolegice Kakeš, jer građane ne smijemo dijeliti na one koji imaju pravo na priključak i oni koji ga nemaju radi nerentabilnosti, a nakon toga gledamo kako se hiljade kolektivnih jedinica spaja na vrelovod. Individualni stambeni i poslovni objekti ne smiju biti stavljeni u drugi plan. Veoma nam je dobro poznato da veliki broj individualnih stambenih objekata nema urednu dokumentaciju u gradu Tuzli, iz raznih razloga koji nisu uvijek u njihovoj moći ili nadležnosti da ih riješe, te ne mogu aplicirati na poticaje koje Grad dodjeljuje kako se preporuče u ovim zaključcima.
Slažem se sa kolegom Emirom Šahovićem da u posljednje vrijeme svjedočimo širenju vrelovodne mreže bez većih prepreka kada su u pitanju kolektivni stambeni objekti. Dok građani koji žive svega nekoliko metara od postojećih vrelovoda godinama dobijaju odbijenice. Takva praksa otvara ozbiljno pitanje jednakog tretmana svih građana, a i potencijalno otvara prostor za sumnju udovoljavanja građevinskom lobiju. Ide zgrada, ide vrelovod. Nema zgrada, nema ni vrelovoda. Evo, vidjet ćemo sada zonu na mjestu Kadrine pijace kako će to ekspresno da se završava i proširuje uredno sa vrelovodom. U 15 godina realno sam očekivala da se više uradilo. Zato postavljam pitanje Centralnom grijanju da odgovori, evo odmah, da nam da precizne podatke koliko je u posljednje tri godine na sistem daljinskog grijanja priključeno i individualnih stambenih i poslovnih objekata, a koliko kolektivnih stambenih objekata sa svim njihovim stambenim jedinicama? Građani imaju pravo znati da li se sistem razvija ravnomjerno ili se prioritet daje određenim interesima? 
Zato imam i konkretne, evo, s obzirom da imamo i goste koji žele konkretno nešto da čuju od nas, ja imam konkretne zaključke:
Gradsko vijeće Tuzla nalaže Javnom poduzeću Centralno (ANA PEJIĆ – Hoćetel molim vas samo il sporije il da dostavite Slađani zaključke?). Hajd, hoću sporije. (ANA PEJIĆ – U redu). Gradsko vijeće Tuzla nalaže Javnom poduzeću Centralno grijanje Tuzla da kao prioritet u planovima proširenja vrelovodne mreže izvrši toplifikaciju naselja i područja koja se nalaze u neposrednoj blizini Termoelektrane Tuzla, a koja decenijama trpe najveće posljedice zagađenja zraka i rada energetskih postrojenja.
Gradsko vijeće smatra da naselja Plane, Solana, Bukinje, Husino, Miladije, Divkovići i Hudeč moraju imati prioritet u procesu toplifikacije. Zamolila bih kolege da me dopune ako sam nekoga ovaj ispustila. I ovo bi bili moji zaključci da konkreto nešto ovaj damo kroz zaključke, znači da ova naselja koja gravitiraju Termoelektrani imaju prioritet, a sve ostalo može da sačeka. 

ANA PEJIĆ

	Replika. Vijećnica Svjetlana Kakeš. Izvolite. 

SVJETLANA KAKEŠ 

Hvala. Ja samo želim da pojasnim, ne znam da li ste me dobro shvatili i kolegica Dragana, a i ostali. U zaključku koju sam predložila, ja nisam predložila da tamo gdje ekonomski il tehnički nije opravdano ili treba duži vremenski period da se stvore preduslovi za priključenje na sistem daljinskog grijanja, nisam predložila da se ti vlasnici objekata upute na apliciranje i na sufinansiranje, nego sam predložila da Centralno grijanje i nadležna Gradska služba osmisle model za njihovo alternativno snabdijevanje toplinskom energijom, koji će biti takođe finansiran iz Budžeta Grada ili od strane Centralnog grijanja. Znači, ne da budu u sistemu ovog sufinansiranja unutar naše odluke o smanjenju aerozagađenja i za podršku, kako se zove odluka, ne mogu sad da se sjetim. Uglavnom, zaključak se odnosio na to da, jer evo vidimo iz prethodnih diskusija, da imamo dijelove grada gdje se stvoreni preduslovi, da tako kažem, tehnički urađeni projekti, evo kako Omer reče i urbanistička dokumentacija urađena, a opet se čeka po 10-15 godina na realizaciju. Pored toga imamo visinske zone gdje je takođe možda nemoguće da dođe sistem daljinskog grijanja. Ja sam za te zone i za takva područja predložila da se osmisli alternativni način grijanja koji bi takođe bio finansiran na isti način kao i priključenje na mrežu daljinskog grijanja, ne iz individualnih sredstava. 

ANA PEJIĆ

	U redu. Sljedeća diskusija. Vijećnik Samir Mulaosmanović. Izvolite. 

SAMIR MULAOSMANOVIĆ – vijećnik SDP –Socijaldemokratske  
                                            partije Bosne i Hercegovine 

Eh hvala. Pozdrav za sve prisutne. Ma, dok mi dođemo na red, vijećnici, predsjednika klubova, nemamo šta ni reć. Al haj dobro je. Slažem se. Oćemo završit odmah? Ma ne, super je sve ovaj, dosta dobrih zaključaka. Slažem se sa većinom njih, pogotovo bi sa Senadovim se složio zato što trebamo bit ljudi odgovorni. A kako ćemo bitiodgovorni? Pa, ako imamo određeni problem, hajmo ga rešavat odmah. Svaki problem mora imat rešenje. Ako je većinom imovinsko-pravni problem, hajd da vidimo kako ćemo ga riješiti. Na kraju ćemo doć do nečega. Ljudi očekuju odgovore i s razlogom su zabrinuti šta će biti i kako će biti sa njihovim problemima. Znači i firme i Gradsko vijeće, javne, kako se zove, službe, znači ljudi moramo dat neke odgovore. Dobili smo svi mail jutros od gospodina Gorana. I hajmo odgovorit na taj mail odmah. Ja bi molio, znači, menadžment Centralnog grijanja, direktorice ili tehničkog direktora ili nekog drugog, de molim vas da izađu ljudi da odgovore, da vidimo gdje je problem, znači, hajmo diskutovat o problemu, javno reć šta je problem. Ako je do imovinsko-pravnog odnosa, pa nije Centralno grijanje krivo, u stvari nećemo tražit krivca, hajd da vidimo šta je problem i kako ćemo ga riješit. Vrlo jednostavno. Znači, za bilo koje od naselja koje je spomenuto, pa niko ne bježi od toga da se sjedne, pa to je pola sata posla, de da vidimo šta je detekcija problema. Senad je to dobro reko. Znači, evo, ja ovom prilikom molim, ako je ikako moguće, sad i odmah, ako ne, kad je njihov red. Znači, de da, evo ovo riješimo prvo. De da vidimo? Da ljudi znaju. Pa ćemo sve redom tako pregledati. Sve je moguće, samo treba htjeti i biti odgovoran. Hvala.

ANA PEJIĆ

	U redu. Sljedeća diskusija. Vijećnik Mensur Alić. Izvolite Mensure. 

MENSUR ALIĆ – zamjenik predsjedavajućeg
                                Gradskog vijeća Tuzla,
                                vijećnik Tuzlanske alternative

Evo, ja mislim da sam na kraju, zadnji, posljednji, možda. Možda sam posljednji, možda i nisam. Valjda neće bit replika. Pošto ima puno pitanja postavljenih, ja se nadam da je Komunalna služba i da je Centralno grijanje, direktorica i ostali prisutni iz Centralnog grijanja, da odgovore na sva pitanja pismenim putem svim vijećnicima koji su postavili, jer ima puno pitanja na koje, vjerovatno, možda ne mogu ni odgovorit dok ne uđu u svoju dokumentaciju, planovi i ostalo, pa da to pismeno odgovore svim vijećnicima, a ako nisu upisali, a nadam se da jesu,  jer bi trebali da upisuju, onda će dostavit stenogram na kojima, po kojima oni mogu odgovoriti. 
I jedan zaključak predlažem na osnovu diskusije Omera Berbića, kad je govorio o kreditu. Ja bih ovdje predložio zaklljučak da Gradsko vijeće Tuzla traži od Elektroprivrede Federacije Bosne i Hercegovine da dostavi otprilike na koje godine računaju da će raditi Termoelektrana? Kad dobijemo taj odgovor, onda možemo kao Kolegij sjest sa gradonačelnikom i dogovoriti na taj period da uzmemo kredit i da riješimo osnovna pitanja. Mislim da je to jedan od načina kako i na koji način možemo riješit. Elektroprivreda može odgovoriti, imaju oni zakon, imaju i znaju dokle može ova Termoelektrana raditi, imaju i propise Evropske Unije i ostalo sve, tako da predlažem taj zaključak na kraju.

ANA PEJIĆ

	U redu. Samo da vidimo, da li se slažete onda da nam se dostave odgovori u pismenoj formi? Ništa. Mi ćemo dostavit Službi za...Izvolite Dragana. Jeste li vi nešto?

DRAGANA BERBEROVIĆ GAGRO

Evo ja bih volila da mi se odgovori na pitanje. Koliko je u zadnje tri godine ono što sam postavila pitanje? (ANA PEJIĆ - Danas da vam se odgovori?) Da. Da. 

ANA PEJIĆ

U redu. (MENSUR ALIĆ – Onda će krenut redom). Nema veze. Evo, vijećnik Samir Mulaosmnović. Vi ste se javili kako sam vidila. 


SAMIR MULAOSMANOVIĆ

Ma jesam, samo da vidim, znači ovo je tema koju iz Centralnog grijanja znaju, sve je vidljivo, zašto ne bih sad odgovorili, a ne nešto pismeno, na kraju ljudi su tu koji čekaju, nije ništa strašno, ovo je dva minuta detekcija.

ANA PEJIĆ

	U redu. U redu. Može. Izvolite. Mensur Alić.

MENSUR ALIĆ – zamjenik predsjedavajućeg
                                Gradskog vijeća Tuzla,
                                vijećnik Tuzlanske alternative

Nije u pitanju samo jedno ili dva pitanja, u pitanju je više su vijećnici postavili pitanja kolko sam ja pratio. I zbog vremenskog perioda izgubit ćemo puno na tome, a nećemo posebno nešto postić večeras. Evo, zato sam i predložio to. Evo, izvolite.

ANA PEJIĆ

	Predlažem kao zaključak da sei zjasnite ko je za, da se izjasnite, ovaj, o tome da pismeno se odgovori na pitanja? Dobit ćete svakako svi riječ. (NEDŽAD JUSIĆ – Poslovnička). Izvolite. Poslovnička. Vijećnik. Nedžad Jusić. Poslovnička. 

NEDŽAD JUSIĆ – nezavisni kandidat – nacionalna manjina

U skladu sa Poslovnikom, zaključak ne može vijećniku zabraniti njegovo pravo da traži usmeni odgovor (ANA PEJIĆ – Apsolutno se slažemo). Znači, nema potrebe za zaključkom. Ja tako smatram. Hvala.

ANA PEJIĆ

U redu. Odgovorit će znači odmah danas na sjednici. Diskusija nije ni zaključena.
Zamolit ću predstavnika Centralnog grijanja da odgov...ili evo Službi...(OMER BERBIĆ – Poslovnička).

OMER BERBIĆ

	Tražim pauzu pet minuta u ime Kluba. 

ANA PEJIĆ

Klub Naše stranke traži pauzu.

Pauza deset minuta.

(Pauza). 



Nastavljamo sa radom sjednice.

Zamolit ću predstavnike Centralnog grijanja da kratko odgovore na pitanja prois...Hoćete prvo onda da se, ili da prvo odgovori na pitanja? U redu. Da li ima od prisutnih predstavnika mjesnih zajednica neko da želi da se obrati? Evo predstavnik Mjesne zajednice Solana, kako sam vidjela. Izvolite. U redu, u redu, svakako. 

MIRSAD JOGUNČIĆ - predsjednik Savjeta Mjesne zajednice Solana

Poštovana predsjedavajuća, zamjenici, uvaženi vijećnici i vijećnici, ja sam Mirsad Jogunčić predsjednik Savjeta Mjesne zajednice Solana i evo moram ovom prilikom da se zahvalim evo uvaženom vijećniku Mirnesu Ajanović što je podsjetio da je Mjesna zajednica Solana u gradu Tuzla. Isto tako i vijećnicima Jasminu Gavranović, Nataši Perić i Irmi Mehmedović koji su bili samnom na terenu i vidjeli probleme u Mjesnoj zajednici Solana i malo su uvučeni, tako reći, u ovaj problem. Ja moram reći da je 70% individualnog objekata u Mjesnoj zajednici Solana smješteno u jednoj maloj kotlini koja je iza leđa, znači deponija. S desni strane vam je odlagalište šljake ili deponija šljake, a s lijeve strane je rudnik kvarcnog pijeska, azil pasa i tu je mogućnost takozvanih ruža vjetrova gdje nose one sve dimove i smog taj sa podrućja mjesne zajednice vrlo mali. Moram ovom prilikom reći da još prije 15 godina građani su se izjasnili da su za ovaj sistem centralnog grijanja, da je 2019. godine pokrenuta inicijativa tadašnjeg vijećnika Čavalića, da mu je odgovoreno. Međutim, ovaj materijal koji smo evo mi jedva dobili sad prije, prije početka, u stvari za vrijeme početka ove tematske sjednice, vidljivo je da o Mjesnoj zajednici Solana, koliko mi vidimo, evo i kolega koji je još ostao iz mjesne zajednice, ne vidimo da je išta planirano u Mjesnoj zajednici Solana.
Tako da, zahvalio bi se i na inicijativi i vijećnika Jasmina Gavranovića i vijećniku Mirnesu Ajanoviću na inicijativi, znači mi moramo istaći stvarno da Mjesna zajednica Solana se ne nalazi u crvenoj zoni, takozvanoj crvenoj zoni. Ona se ne može smjestiti u crvenu zonu, ona je iznad crvene zone. Ono što su govorili i ostali vijećnici, znači i od same termoelektrane i od  prašine sa šljakišta, i deponije, i ovog pjeska, cestom prolazi, ja mislim da prođe više kamiona nego neki regionalni put ili magistralni put u toku dana. Kamioni su nezaštićeni, brzo voze, ta ulica nema ni trake da pješaci, normalno i djeca koja idu u školu bezbjedno stignu dotle, tako da bi ja evo ovim putem zamolio i da nam se objasni i dostavi pismeno i na savjet mjesne zajednice šta je planirano od strane centralnog grijanja za područje Mjesne zajednice Solana? Eto hvala. 

ANA PEJIĆ

U redu. Zahvaljujem se. Sljedeća, za sljedeći se javio predstavnik Mjesne zajednice Ši Selo. Izvolite, gospodin Zoran Jasak, izvolite. 

ZORAN JASAK - predstavnik Mjesne zajednice Ši Selo 

Pošto...Pozdrav svima. Ja sam Zoran Jasak, predsjednik Savjeta Mjesne zajednice Ši Selo. Zahvaljujem se prije svega na mogućnosti da uopšte dođem ovdje, na ovoj privilegiji, da prisustvujem ovakoj raspravi. Ja ću biti veoma kratak i pokušati da budem jasan. Mi smo u Ši Selu prije četiri, nekih četiri godine imali javnu raspravu po osnovu centralnog grijanja i tada su nama rečene i postavljene jasne granice dokle može grijanje ići u Ši Selu. Znači, malte ne do kućnog broja. Da danas ta šema u mjesnoj zajednici postoji i ona može se dobiti.
Ne znam da li su uopšte pravljene, vršene javne rasprave po ovim mjesnim zajednicama i ako su vršene, zašto nisu pomenute? Vjerojatno u ovom materijalu se to propustilo. Mislim da treba materijal i to dodati i da su vršene. Ako nisu, zašto nisu vršene da se dobavi. To je jedan od načina da ljudi saznaju iz informacije iz prve ruke i stručnu, kvalitetnu, kompetentnu informaciju. Nama je tada rečeno, nećete dobiti grijanje za neko određeno vrijeme dok se ne izvrši rekonstrukcija. I to je jasna stvar. 
Dalje, što se tiče gradnje u visinskim zonama i toplane gdje je ona sama po sebi je možda ovako primamljiva, ali vi u nekim visinskim zonama ne možete napraviti ništa, zato što je dinamika gradnje, gustina gradnje, dinamika bespravnih objekata, uvlačenja, parcela je takva da vi naprosto ne možete ništa napraviti. Mislim, možemo mi pričati, u nekim naseljima može. Okej, to niko ne kaže da ne može. Ali u nekim naseljima mi smo imali slučaj da su ljudi trebali dobiti vodu i neko je došao i izvadio cijevi za vodu. Znači njemu nije stalo ni do vode, a kamoli do grijanja. I sad vi trebate tim ljudima staviti i grijanje još u raspolaganju. Prema tome, neke stvari se tu moraju doći. Ujedno imamo tamo primjer kuće na četiri sprata. Ko će toj kući dati grijanje? Na koju na osnovu čega?  I tako dalje. Mi imamo u nekim naseljima toplane. To su nekada davno bile toplane, rezervne. To su u nekim zgradama, čak u, mislim da je na Ircu, postoje još uvijek te toplane u nekim zgradama, ali su neka vrsta rezerve koja se ovdje ne pominje. Jedini primjer što bih ja u ovom materijalu dao, kao ovdje na kraju lijepo kaže, na osnovu zahtjeva građana i tako dalje i tako dalje, provodit će se detaljna analiza, nakon okončanja navedene i izvršit će se procjena tehničkih i finansijskih mogućnosti za dalje širenje, te će biti sačinjen predložen plan proširenja postojećih zona toplifikacije. Znači, ako i postoji takav plan, treba ga prezentirati što prije. Znači, do neke sezone grijanja koje treba da bude. Znači, taj rok bi trebao biti, naravno i ja ovdje podržavam da se moraju staviti prioriteti, ali se mora svima jasno reći gdje su ograničenja. 
Znači, da bude jasno ljudima, jer je i ovo što je rekao jedan govornik ovdje niko nema protiv toga da mu se kaže nećeš dobiti za pet godina, nećeš za deset godina, ali će ili će dobit  za tri zbog ovoga ili ovoga. Ali mislim da su javne rasprave po mjesnim zajednicama jedno od ključeva uspjeha i razumijevanja ovog cijelog problema. Hvala.

ANA PEJIĆ

U redu. Sljedeći za riječ javio se predstavnik Mjesne zajednice Bukinje, gospodin Goran Stojak, izvolite. 

GORAN STOJAK – predstavnik Mjesne zajednice Bukinje

Poštovana predsjedavajuća, vijećnici i ostali, obraćam vam se ispred stanovništva Mjesne zajednice Bukinje. Ja sam Goran Stojak, predstavnik Mjesne zajednice Bukinje. Ja bi malo prvo objasnio. Mjesna zajednica Bukinje ima pet ogranaka. Znači, Mjesna zajednica Bukinje se nalazi između dvije deponije šljake i pepela i naprijed sa strane nam dolazi Termoelektrana. Znači, u više navrata, a u vezi toga sam išao i u Brisel i u Evropskom parlamentu imao govore i sve. Od samog početka sam uključen i u toplifikaciju  i u sve. Još 2015. su donesene odluke i dogovoreno je da će biti toplificirano, da ćemo biti u prioritetima svima i da će biti tad toplificiranao naselje Hudeč, Divkovići i Kolone. Znači, da ide u prvoj fazi odjednom sve tri dijela. I tada je se govorilo Plane, zato što su Plane i naša susjedna Mjesna zajednica Šićki, ali smo toliko povezani sa svim. A to su ti naselja koja su i najviše ugrožena. Da bi se to, znači, sam naš rad i pokreta za čisti zrak znači sam dokaz u ambulanti, kad se uđe, vidi se koliko je ljudi oboljelih i šta se sve dešaje. Jedan dio u naselju Divkovići nije završen, znači od 2015. ima svu dokumentaciju i znamo koji je razlog, znači, fali sredstava. Znači, čekalo su uvijek, hajde da se da, da se da, bit će. A za naselje Hudeč  smo dosta puta išli svi koji su duže vrijeme vijećnici znaju, onaj, jel su izlazili na teren i sve, i sve govorimo, bit će, bit će, ali u suštini, žalosno je to što prolazi kroz naselje toplovod, koji prolazi 20 metara, 10 metara od kuća postojećih i ne mogu da se spoje. S druge strane, u tom naselju Hudeč non-stop kamioni dolaze i prolaze, znači, onaj putem prema, od groblja gdje se pravi, prolaze i bacaju građevinske otpade i sve ostalo. Da se samo tim kamionima uzima po 5 maraka po jednom turi, znači, naselje Hudeč bi bilo i te kako bilo, onaj, snabdjeveno sa grijanjem.
Mislim da ne trebamo gledati, onaj, isplatljivost, nema isplatljivosti ni u životu, ako gledamo tako, znači, ne trebamo ni živjeti. I da trebamo, ovaj, donijet odluke, da ne bi bilo, idemo uvijek vanredne sjednice, idemo ovo, dođe do zagađenja, pa de da uradimo, kako ćemo smanjiti, već da konkretno pođemo u taj realizaciju. Sam sam na raspolaganju uvijek bio, ako treba šta, onaj, i u fondovima EU i ono da se uključe znači, tu sam da im pomognem, znači, pomažem i sebi i svom gradu. Molim vas da krene se u realizaciju i da se ne govori non stop, nema projekata, nema ovo, nema ono. Nije to problem. I molim vas, znate jako, dobro se zna da deponija šljakišta nemaju nikakvih dozvola, da su prešle sve nivoje, sve granice, da su, da je postojeće gradsko groblje niži od deponija koji apsolutno ne bi moglo da tako funkcioniše, ne more uopšte biti tako. Mislim, ono, koliko se ikako razumije, ne znam koliko je vas došlo gore na tu lokaciju. Znači, Termoelektrana više nema gdje uopšte gore da odlaže, voda izbija na sve strane. 
Znači, zamolit ću vijećnike da odu malo da prošetaju gore. Znači, neko mora, znači, sa federalnog, državnog nivoa za to, onaj, nešto uraditi, obezbijediti neka dodatna sredstva, nešto uraditi. Znači, nije toliki šljaka, toliki pepeo se gore odlaže. U suštini, to što se dodjeljiva gradu je toliko malo. Znači, nije to, evo, dadnem vam nešto i mi ćemo svi šutit, čitav će grad šutit. Sam pogled, kad idemo sa Krojčice i pogledamo prema tom dijelu, znači, pa to je strahota koliko puše vjetar, koliko grad sam zagađiva deponija, više nego ovi dimnjaci što zagađivaju. Mislim, dok je ovakva situacija da treba i preuzet Grad Tuzla deponiju, Divkovići i to, da treba preuzeti na sebe zemljište, da treba, mislim, dok smo ovako mislim dok je ministar iz našeg dijela, da trebamo i njega zamoliti, svi koji ih znamo i svi ispred Vijeća, da nam pomogne da preuzmemo taj dio, ali ne na svaki način, već da se to sanira, ne da nam se dane depunija pa ne more grad sanirati, ne moremo koristiti toliku veličinu šljake i pepela. Toliku, prostor toliki. 
Zamolit ću vas, ako može ikako da donesete odluke, da se proširenje toplifikacije, znači, prvo moram ispred svoje mjesne zajednice, pošto zastupam te građane, da se završi taj Krak C u Divkovićima koji ima projekat i da se odmah počne realizacija naselja Hudeč koji je znači, vidljiv, znači gledaju ljudi, gledaju paru i ono, da se pomogne, pošto znači mi je susjedna Mjesna zajednica Šićki Brod, Plane naselje koje je najstarije naselje, starije neg čitav Šićki koje su uz deponiju, koje ja gledam, non stop dolazim s njima koji su u jako lošoj situaciji, da se stvarno počne realizirati taj, ti projekti projekti. Svima vam se zahvaljujem na razumijevanju i tu sam u bilo čemu, bilo kakvim, ako se može šta pomoći u ministarstvima, ako more u EU fondovima, slobodno nek mi se svako obrati i Grad i svako, tu sam na raspolaganju. Hvala puno.

ANA PEJIĆ 
 
U redu. Zahvaljujem se. Da li se još neko javlja ispred predstavnika mjesnih zajednica? Nema, zamolit ću predstavnike Centralnog grijanja da odgovore kratko na postavljena pitanja kroz diskusije.






ADNAN KARAMEHMEDOVIĆ – pomoćnik direktora za tehničke poslove 
                                                predstavnik Centralnog grijanja d.d. Tuzla

Dobar dan svima, poštovana predsjedavajuća, vijećnici, svi ostali gosti. Ja bih samo volio da znam, a Ana koliko vremena ima? (ANA PEJIĆ - Samo kratko odgovorite na pitanja, ako bude nekom nešto i dalje nejasno ovaj tu ste.) Vidite ovako. Ja sam htio da informišem, pored ove toplifikacije, još o nekim stvarima koje ja pratim, a koje na kraju krajeva svi mogu pratiti. Ima jedna stranica koja se zove World Air Quality, koja prati zagađenje u svijetu, u Evropi, gradovima, u svim, po kontinentima i u kojima vi imate tačno specificirane gradove, regione, na koji način radi. 2018. godine, naravno (nerazgovjetno izgovorena riječ op.a.) PM dva i po čestice da se razumijemo,  od 2018. godine na prva četri mjesta u Evropi su bili ne popularno plasirani Tuzla, Živinice i Lukavac. I iz godine u godinu to se polako pomjeralo da bi 2025. godine Tuzla izašla iz 15 najzagađenijih gradova. Znači, da možemo zaključiti da su mjere koje preduzima Grad Tuzla trenutno u vezi sufinansiranja toplinskih podstanica, izolacije, finansiranje priključaka, odnosno subvencioniranje toplinskih postanica nekako na dobrom tragu. 
Ono što želim da kao tehničko lice istaknem ne bi ni na koji drugi način radio, da je trenutno najveći problem u gradu Ši Selo i da tu imamo najveće zagađenje. I da sva naša nastojanja, bar kod nas u tehnici, su usmjerena da se obezbijede uslovi za priključenje tog naselja. Ovo kada Omer kaže koji dijelovi Ši Sela? Znači, Omere 2024. godine (nerazgovjetno izgovorena riječ op.a.) usvojili zonu toplifikacije. Tamo je tačno su zaokružena područja u kojima mi imamo u koja smo planirali da spojimo. I u prvoj fazi i u drugoj. Tako da imamo objekte koji treba da se spoje. Naravno, to ćemo revidovati. Ja, koliko znam, bio sam vijećnik i 24. (ANA PEJIĆ – Molim vas sa...) Okej, okej, vidite. U informacijama jasno piše šta treba uraditi da se Ši Selo spoji. Znači, potrebno je rekonstruisati magistralni vrelovod od Merkatora do Mosta  s kipovima u dužini cca. 1.000 metara. DN500CF treba da se zamijeni sa CFDN700. Da bi se obezbijedili uslovi. Evo sad vam govorim o planovima. Znači, ja ne vodim toplifikaciju centralnog grijanja. (ANA PEJIĆ – Hajd molim vas za sva pitanja...nije diskusija zaključena svakako). To vodi Grad Tuzla kolko ja znam toplifikaciju. Znači, podijeljene su aktivnosti na održavanju mreže i na toplifikaciji. (SENAD MEHMEDINOVIĆ - Poslovnička).

ANA PEJIĆ 

Poslovnička, vijećnik Senad Mehmedinović. Izvinite molim vas. Izvolite. 

SENAD MEHMEDINOVIĆ 

E hvala ljepo. Ako može, zaista da se...? Znači, bio je set pitanja koji je bio postavljen prema centralnom grijanju. I da ne bismo mi ulazili sad u raspravu ovako sa predstavnikom centralnog grijanja, mislim da to nema nikakvog smisla. Dakle, da zamolim, evo u ime našeg Kluba, da odgovorite na pitanja koja su postavljana. Vjerovatno, nakon vaših odgovora, možda će se neko javiti od vijećnika da ne bude ovdje onaj tenisa da igramo, vi pričate, neko se ubaci i tako dalje. Dakle, pitanja su, mislim, bila postavljena jasna, da dobijemo odgovor i onda nakon vaših odgovora svako nek uzme ono što treba da uzme i...Hvala ljepo. 

ANA PEJIĆ 

Zahvaljujem se. Diskusija vijećnika nije zaključena, zato sam ja i rekla, ovaj, evo Omere i vama da svakako moći ćete postaviti pitanja naknadno i poslije dobiti odgovore i na njih. Izvolite.
ADNAN KARAMEHMEDOVIĆ – pomoćnik direktora za tehničke poslove 
                                                predstavnik Centralnog grijanja d.d. Tuzla

Može. Evo ja ću krenuti redom. Znači, svi planovi u gradu Tuzla koji se vode, regulacioni planovi, urbanistički planovi, se vode po nekim usvojenim dokumentima koji ponovo dolaze na ovo Gradsko vijeće i na osnovu tih planova se radi. Elektroprivreda je 2007-2008. godine napravila projektnu dokumentaciju za grad Živinice u kojim je jasno propisano da se u sklopu tog projekta Ljubače i Husino spajan daljinski sistem grijanja. To nije džaba napravljeno iz tog razloga što bi spajanje trenutno tih naselja na našu mrežu bilo strašno skupo. Znači, neki veliki iznos novca koji zahtijeva neke tehničke probleme, prolaska kroz deponiju, ćumura u Termoelektrani i svim drugim stvarima. Iz tog razloga u sklopu tog projekta ta naselja su riješena. Isto kao što je Šićki Brod riješen u sklopu toplifikacije Lukavca i danas kao što se rješava Šići. Znači, sve se radi po nekim planovima koji mislim da dolaze ovdje na usvajanje. Što se tiče 21. decembra, znači, tamo imamo četiri kuće za spajanje i imamo veliki iznos, daleko su te četiri kuće od nas. Evo, mislim, to je konkretno problem koji trenutno imamo zato što nismo predvidili budžetska sredstva za to. Eto konkretno, jasno, Stojaku. 
Što se tiče ovih pravdanja sredstava federalnog ministarstva, 10 miliona i 5 miliona. Znači, federalno ministarstvo je po prvi put dodijelilo sredstva na ovaj način na koji smo mi dobili i mi smo u 23. godini nabavili potrebnu opremu za rekonstrukciju iz tog razloga što 1800 metara nije moguće promijeniti za šest mjeseci. U 24. godini su nabavljene cijevi, u 25. godini smo krenuli sa realizacijom i tu imamo mnogo problema sa sonovodom i drugim instalacijama. Jedan dio projekta je u iznosu od 857 metara realizovan. U ovoj godini čekamo sredstva da nastavimo sa realizacijom. Pored toga, s druge strane, od objekta Šabana Zahirovića 2 do Merkatora, centralno grijanje je u ovim iznosima koji smo mi prikazali u nabavci materijala izvršilo rekonstrukciju i podešavanje vrelovoda na krajnje parametre i zadovoljenje svih korisnika koji treba da se spajaju u istočnom dijelu grada. Ova dionica od Merkatora do Kipova je jako važna iz tog razloga što tu omogućavamo neki malo veći kapacitet u kojim ćemo sigurno Ši Selo moć spojiti. Iz tog razloga imamo puno problema tehničkih sa širinom trotoara, sa ulaskom u južnu saobraćajnicu, sa temeljima pasarele i svim drugim stvarima. Jel mogu ja? (ANA PEJIĆ – Može. Može naravno.) Što se tiče ove godine, znači u budžetu su sredstva za Šestu bosansku, ona će se vrlo brzo realizirati jer čekamo izdavanje građevinske dozvole, treba svaki dan da bude urađena. Što se tiče Hudeča, mi smo dali neku analizu, mi nismo protiv spajanja ni jednog naselja na daljinsko grijanje da ne bude pogrešno shvačeno, samo se radi o tome što imamo malo sredstava na raspolaganju, a imamo velike prohtjeve za spajanje. Smatram da tamo gdje je isti približno iznos novca da treba gidati što je moguće veći broj ložišta. Evo to je bila poenta priče, znači nismo ni protiv jednog naselja, mislim da trenutno trebaju da budu sa svoje pozicije i iz aspekta grijanja, trebaju da budu i tamo gdje imamo najviše objekata. Što se tiče Solane i Elira, znači Solana u toku je izrada projektne dokumentacije naselje Elir je dobilo sve potrebne dozvole, ono će biti spojeno na daljinski sistem grijanja veoma brzo, kako se objekat bude i završavao. Predviđene su ulice Save Kovačevića, Asmira Dedića i ova treća ulica Hadžibeganovića Damira, tako nešto znači predviđeno je da se ostave mogućnosti da se toplifikaciona mreža u tom pravcu širi. Znači, tamo smo naveli da 25% mreže imamo rekonstruisano i najvažnija stvar za dalje širenje mreže je rekonstrukcija magistralnog vrelovoda, jer samo s tim potezima ćemo omogućiti neko brzo širenje kao što to neki od vas traže. Fond za zaštitu okoliša koristimo već uveliko kao centralno grijanje za sufinansiranje svih projekata i u posljednje tri godine smo dobili neka značajna sredstva koja smo opravdali realizacijom projekta.
Emir Šahović. Rokovi izrade Batva. Vidite, što se tiče Batve, znači, pored izgradnje mreže u Batvi je rađena rekonstrukcija vodovodnih instalacija kanalizacionih isto kao u Donjem Mosniku. Radovi traju duže od predviđenog, ali su radovi završeni što se tiče svih aspekata, znači rekonstrukcija je završena. Znači da ulica Donji Mosnik je urađena kompletna i Batva. Što se tiče Majske 186 bit će asfaltirano, odnosno ovog kraka koji je osto neasvaltiran. Drage Karamana, trenutno imamo problem sa spajanjem tamo zbog regulacionih planova, odnosno kristali koji je već ustvojen regulacioni plan, imamo problem sa spajanjem tih objekata. Ako se oslobode te mogućnosti, drage volje ćemo im dati da se spoje. 
Znači, Šefik Husić, loženje RDF-a. Ovako. Što se tiče RDF-a u planu upravljanja otpadom 2024.–2028. godina, u tom planskom dokumentu u 2027. godini je predviđen Pilot projekat za izgradnju RDF-a. Ja ne znam ako je taj projekat trebalo biti realizovan, ja pretpostavljam da će se ložiti tu negdje u Tuzli, da je tako bilo planirano. Pročitajte, samo i  možete na Googlu naći taj plan i vidjet ćete da je u 2027. godini da je to planirano. Plan toplifikacije i svih ovih krakova isključivo zavisi od budžetskih sredstava. Znači, ponovno ponavljam, toplifikaciju vodi Grad Tuzla, a centralno grijanje održava postojeće instalacije u ispravnom stanju. Svjedoci ste da smo mi jedino komunalno preduzeće, bar koje radi prave radove na rekonstrukciji, da često blokiramo ulice, da smo posvećeni održavanju, kako bi što manje problema imali u sezoni. Mogu reći da u posljednje dvije godine centralno grijanje nije imalo nikakvog zastoja što se tiče mreže daljinskog grijanja, izuzev problema u Termoelektrani Tuzla. 
Denise, Plane. Znači, u toku je izrada projektne dokumentacije, znači imamo neke probleme sa realizacijom, kao i u Šićima, imamo neke prepreke koje moramo riješiti, neke saglasnosti koje moramo dobiti da bi završili projekat toplifikacije. Predviđena je izgradnja osam komora u prvoj fazi i do prvog skretanja ćemo doć tamo u Planama. Ne znam tačno koji je objekat to. Što se tiče Šića, jučer smo dobili vodnu saglasnost, vrlo brzo će biti izdata urbanistička saglasnost, glavni projekat je pri kraju i omogućit ćemo, znači, da se krene sa izvođenjem radova što se tiče Šića. Što se tiče Omera to smo već spomenuli, što se tiče ovog broja objekata u Hudeču, možda sam pogriješio, ja se izvinjavam, ali ćemo to provjeriti što se tiče individualnih i stambenih poslovnih, postoji mogućnost da sam pogriješio, to se izvinjavam evo, ali ćemo to sve provjeriti pa ćemo vam dati informaciju. Znači, obzirom Donje Brdo, da je iznos veliki što se tiče toplifikacije, mi smo projekat na zahtjev Komunalne službe podijelili u tri faze. Prvi su stepenice, Mejdan, Donje Brdo, drugi krak je lijevo, treći krak je desno. Gore ljudi iz mjesne zajednice su informisani, kada izvršimo završetak toplifikacije, probat ćemo da obezbijedimo spajanje (nerazgovjetno izgovorena riječ op.a.) Ali, znači, kad provjerimo sve parametre i sve ostalo što je potrebno da bi mogli dalje širiti, imamo ideju da pokrijemo to kompletno naselje. Što se tiče ovih iznosa i spojenih objekata, u Mejdanu je montirana centralna toplinska podstanica, iz tog razloga su troškovi možda malo veći što se tiče Mejdana, jer ta centralna podstanica snabdijeva Donje Brdo. Tu je omogućeno spajanje preko centralnih toplinskih postanica, koji su puno manjih iznosa nego toplinske postanice. Što se tiče visinskih kotlovnica ili visinskih podstanica, što se tiče mene, mogu biti nizinske, ali morate nam odobriti energent koji ćemo koristit. Znači, ako kažete da plin se ne može raditi na...na...Ako ne može plin se lagerovat tu, onda imamo problem. Ako ne možemo spalionicu smeća na Desetinama koje su popunjene napravit, morate nam reć koji je to energent. Ja bi drage volje ušao u ove projekte i probo da napravim neku konkurenciju centralnog grijanja, što se tiče mene lično. Ali ja znam da to nije moguće bez nekog ozbiljnog energenta, nije moguće širit mrežu. Znači spalionica smeća je sigurno sad u ovom trenutku za Grad Tuzlu jedno dobro rješenje po meni koje bi trebalo da da neke efekte vrlo brzo. Ako obzirom da sam izvršio posjetu Celju i da sam bio u Vinči i da sam vidio kako ta postrojenja funkcionišu, smatram da bi to Gradu Tuzla bilo pravo rješenje za trenutno stanje i probleme u Termoelektrani Tuzla. Ako odete u Celje vidjet ćete da se tamo proizvodi nekih 80.000 MWh, mi inače trošimo negdje do 350.000, da je električna energija u visini budžeta Grada Tuzle i moguća proizvodnja na ljeto i zimu za uličnu rasvjetu, da vi imate ekološke aspekte jer svo to smeće koje vi odlažete proizvodi neke druge probleme tamo na zemljištu i na svemu. Iako vi pogledate te stvari, na kraju krajeva možete sad vidjeti u Sloveniji da u Mariboru i u Ljubljani trenutno radi na otvaranju dvije spalionice smeća koje su isplative. Mislim da je to neki put kojim Tuzla treba krenuti, s tim da spalionica smeća ima posebne zahtjeve, ima ih 510 u Evropi, u svim većim gradovima sa kapacitetima puno većim nego što mi imamo na stanju smeća, znači potrebno nam je još smeća da bi to bilo rentabilno, otprilike imamo neki 100 tona dnevno, treba nam 250 tona, treba nam Gračanica, treba nam Srebrenik i treba nam Živinice najvjerojatnije.
Što se tiče Batve Jasmine, znači mi smo sve pripremili i uradili što smo mogli, trenutno je to neka faza za sljedeću godinu kad ćemo nastaviti ulazak u Ive Andrića i to sve napraviti. Što se tiče Ši Sela, ja smatram da u tom pravcu svi trebamo zajednički raditi i da je to put, da zrak koji je trenutno ispod 28,9 mikrometara po metru kubnom zraka, da je potrebno da ga dodatno smanjimo i da ćemo sa naseljem Ši Selo sigurno postići puno bolje efekte. Ako sam neko pitanje preskočio, evo probo sam sve zapisati što se tiče svega.

ANA PEJIĆ

U redu.  Možete, samo Dragana jeste vi nešto...? 

ADNAN KARAMEHMEDOVIĆ – pomoćnik direktora za tehničke poslove 
                                                predstavnik Centralnog grijanja d.d. Tuzla

Mislim  imate u informaciji sve ostalo što sam napisao (ANA PEJIĆ - Ne ja sam mislila da ste...) ako nešto treba pojasniti...? Aha, naravno, ne izvinjavam se (ANA PEJIĆ – Hajde molim vas samo kratko.)  to sam prvo trebo. Znači, spojeno je 160 individualnih stambenih objekata i 14 kolektivnih objekata. (vijećnica Dragana Berberović Gagro govori bez uključenog mikrofona op.a.) Vidite... 

ANA PEJIĆ 

Molim vas diskusija...Samo malo sačekajte molim vas. Diskusija još uvijek nije zaključena. Ja ću vas zamoliti samo da sjedete ovdje, da pratite pitanje, da se javljate za riječ i za diskusiju, ukoliko nekom nije odgovoreno na pitanje, ponovo, molim vas, samo ponovite pitanje. Vidjela sam da je vijećnik Dejan u stvari Denis Bećirović  je, je li, evo javio se. Izvolite.

DENIS BEĆIROVIĆ 

Hvala predsjedavajuća, evo, još jedan zaključak kojim je evo i gospodin jel saglasan, obzirom da je nešto spomenuo, dakle, da li je moguće da centralno grijanje uradi studiju izvodljivosti alternativnog načina proizvodnje električne i toplotne energije za grad Tuzlu u saradnji sa Mašinskim fakultetom Univerziteta u Tuzli? Zašto to govorim? Mašinski fakultet dakle, ima Odsjek za energetiku i termofluidni inženjering, pobogu brate, svi kompletan elektroenergetski sistem u ovom dijelu države su i stvorili i održavali i ovaj i dan danas održavaju inženjeri sa Mašinskog i Elektrotehničkog fakulteta Univerziteta u Tuzli većinski odatle, i evo, da li postoji mogućnost dakle da vaša institucija i institucija iz koje ja dolazim, a odmah da se ogradim, ja sam proizvodni mašinac, nisam energetičar, dakle, da li postoji mogućnost da se napravi jedna studija izvodljivosti, studija izvodljivosti upravo za ovu problematiku koju ste sad spomenuli. Ako bi ona bila rješenje, onda je moj neki adet da to rješenje daju stručna lica, vi kao stručno lice ispred javnog preduzeća, struka koja dolazi sa fakulteta, dakle, i da mi vijećnici ovdje, ljudi koji donosimo odluke, imamo realnu informaciju, dakle, ne morate mi odmah odgovoriti, ali evo, da razmislite, da dobijemo neku vrstu odgovora ubrzo, da li je takva opcija uopšte moguća. (ANA PEJIĆ – U redu.) Da nam studije ne radi neki tamo, ne znam, ni ja priučeni, kad već imamo struku.

ANA PEJIĆ 

U redu. Za riječ se javio vijećnik Senad Mehmedinović, izvolite.
 
SENAD MEHMEDINOVIĆ

Znači, generalno, moje pitanje je bilo tokom diskusije kad će se građani ugrijati od toplifikacije? Primjer, Šići, milion i dvjesto, ako se ne varam, je ove godine obezbijeđeno za prvu fazu i samo me zanima šta znači ta prva faza. Jel ta prva faza znači da od 380, 90 individualnih objekata, da će u ovoj godini biti urađeno, ne znam, jedna trećina i da će ljudi imati benefit od te toplifikacije.
Nemojte da mi pričamo o toplifikaciji, a ljudi opet radijatore koriste samo za krioterapiju, eto to je to. 

ANA PEJIĆ 

U redu, vijećnica Dragana Berberović Gagro, izvolite. 

DRAGANA BERBEROVIĆ GAGRO

Ja ću samo da dopunim, gospodina, mislila sam da mi odgovori znači koliko je individualnih i koliko je kolektivnih sa svim njihovim stambenim jedinicama koliko je to stambenih jedinica ukupno u 14 tih kolektivnih stambenih jedinica? (ANA PEJIĆ - U redu, molim vas, molim vas, bez dobacivanja samo, svakako će odgovorit.) E to me zanima. (ANA PEJIĆ – U redu.)  Koliko iznosi taj broj? 

ANA PEJIĆ

U redu. Sljedeći se javio vijećnik Samir Mulaosmanović, izvolite. 

SAMIR MULAOSMANOVIĆ

Hvala onaj, možda sam propustio odgovor, ali sumnjam, vezano za ovaj meil koji sam spomenuo, koji smo svi danas dobili, Divkovići Krak C od 2015.godine, šta je konkretno problem, jesu li to imovinsko - pravni odnosi, šta se dešava pa ne može da se završi? Hvala puno. 

ANA PEJIĆ

U redu. Da li se još neko javlja? Vijećnik Dejan Kovačević, izvolite. Izvolite Dejane.

DEJAN KOVAČEVIĆ

Hvala predsjedavajuća. Pa ništa, ja bih samo postavio pitanje jedno kada je u planu širenje toplovodne mreže u ulici Armije Bosne i Hercegovine? To je u stvari nastavak Skojevske gore Armija BiH, Solinska cesta, desna strana ceste. Imamo primjer da je evo u zadnjem periodu izgrađena stambena zgrada, ne znam tačno broj koliko je stambenih jedinica u njoj, a znam evo s terena da su građani više puta, u stvari mještani te ulice u tom dijelu, podnosili zahtjeve, pitali kada će se nastaviti širenje ovaj, toplifikacione mreže gore. Ono koliko imam informaciju, mislim da je mreža završena do druge kapije bivše kasarne, to je druga kapija kampusa. Evo pitanje, ako je znači mogla nova stambena zgrada, koja je izgrađena dobiti lijevu stranu, pitanje kada će dobiti građani koji su zainteresirani desnu stranu ulice Armije BiH? Mislim da je od broja 150, pa nadalje. 

ANA PEJIĆ

150 i ja mislim da je. Da li se još neko od vijećnika javlja? U redu. Predstavnik Službe za komunalne poslove, izgradnju i poslove mjesnih zajednica, gospodin Mulać se javio pa izvolite vi prije nego što nam iz centralnog grijanja odgovori na ova postavljena pitanja, možda će biti još pitanja kroz diskusije.

MIRALEM MULAĆ – pomoćnik gradonačelnika za Službu za komunalne poslove,
                                        izgradnju i poslove mjesnih zajednica 

Dobar dan. Želim da vas sve pozdravim i želio bih nekih par informacija koje bi na neki način razjasnile nadležnosti Grada, Službe za komunalne poslove, centralnog grijanja, po kom principu se radi. Znači, moram ovdje prije svega istači naravno da je ovaj sistem širenja toplifikacije na području grada Tuzle veoma složen i obiman proces. Znači, nije to usvajanjem evo zadnja je sjednica bila 24.4.2024. kada je izvršeno širenje mreže toplifikacije na 67 zona. Mi imamo zahtjeve za proširenje još određenih zona u određenim naseljima. Evo kao što govorimo Solina, evo da nabrajam to. Mi ćemo izvršiti analizu i mi ćemo, znači to je tehnička analiza, finansijska analiza, da stvorimo mogućnost da proširimo možda za još jedno 5-6 zona toplifikacije. Šta sad znači kad imamo zone toplifikacije? Nama je potrebno, radimo različite segmente, odnosno različite  analize. Moramo stvaranje tehničkih preduslova da bi se određena zona, pogotovo neka nova zona, stavila u, ajde da kažemo da se vrši proširenje toplifikacije. Moramo prije svega viditi tehničke aspekte. Da li moramo sanirati određeni vrelovod, toplovod, izgradnja, ogranaka itd.? Znači, sve su to određeni, određeni  pred uslovi. Zatim treba izgraditi primarni i sekundarni vrelovod u određenim zonama. Imamo tu određene imovinske probleme u određenim zonama. Znači, mi za sve moramo, znači kada se radi proširenje, mi moramo ishodovati urbanističku i građevinsku dozvolu. Prije toga se uradi idejni projekat, pa se uradi glavni projekat, pa ishodovanje svih određenih saglasnosti. Evo imamo slučaj da moramo izvršiti i segment eksproprijacije, uradi se elaborat, treba obezbijediti novac za eksproprijaciju, samo da bi odradili određene ogranke ili cjevovode prema određenim zonama. 
Drugi segment je recimo da mi moramo obezbijediti finansijska sredsta za sve to. Znači, centralno grijanje radi na održavanju, evo oni su dali u svojoj informaciji gdje rade iz svojih sredstava određene aktivnosti na sanaciji vrelovoda, toplovoda. 
Kada kažemo dobili smo sredstva od federalne vlade, vjerujte koliko smo morali određeni predradnje odratiti da bi uopšte se uvrstili u plan javnih investicija, da bi dobili ovo što smo dobili. Znači sve zajednički i Grad Tuzla i Centralno grijanje radilo na aplikaciji.
Takođe, evo govorimo u Mosniku, isti je slučaj bio, znači radi se, pokušajemo određene kapitalnije projekte da apliciramo prema višim nivoima. Evo mogu reći da je najveći problem obezbjeđenja segmenta finansijskih sredstava. Evo, Služba za komunalne poslove oko 2,5 miliona ima sredstava za priključke i širenje ogranaka. Znači i to kroz rebalans Budžeta smo povećali. Samo jedan priključak stambenog objekta, kad je, evo da kažemo, šaht komora vrlo blizu, nam treba u prosjeku 20.000 maraka. Znači, mi iz svog budžeta možemo spojiti ove godine 30 objekata na centralno grijanje. Evo, kroz ovu godinu smo obezbijedili, zašto je podijeljeno u ovu fazu, jer su, vjerujte, ogromne finansijske, finansijska sredstva potrebna za Plane, za Šiće, za sva ostala područja. Negdje u prosjeku, evo i mi smo izvršili da se radi o 4 do 6 miliona zavisnosti od tehničkih uslova svake pojedinačne zone. Mislim da bi u narednom periodu trebali obezbijediti značajnija finansijska sredstva u tom segmentu. Evo, bilo je nekih prijedloga da se sva finansijska sredstva evo od rada Termoelektrane usmjere u širenju toplikacije i postavljeno je ono pitanje da li se troši, ajde da  kažemo transparentno, da li se troši za predviđenu namjenu. Iz ovog sredstva, evo, svake godine milijon i pol izdvajamo za smanjenje mjera aerozagađenja. Ove godine od rada Termoelektrane procjena da ćemo dobiti 3,5 miliona maraka. I vidite, kad milion i po izdvojimo za ovo, za priključke izdvojimo 600.000, pa izdvojimo segmente rada puteva i druge komunalne infrastrukture u okolini, okolini  Termoelektrane. Znači, to su ta sredstva koja su i takođe nažalost mala u odnosu na potrebnu, potrebnu  problematiku. Mi zajedno sa, znači, centralnim grijanjem, radimo na izradi projektne dokumentacije. Ovo, sve naloge, mi smo, evo već za informaciju, ali evo i dobri su prijedlozi da se napravi dugoročni plan kako ćemo koje zone rješavati. Evo, mi smo već u pripremi, uradili smo draft verziju desetogodišnjeg plana širenja toplifikacije na pudručju grada Tuzle sa podjelom na fazama i obezbjeđenja određenih finansijskih sredstava. Ovo, kad kažemo da nešto nije ekonomski opravdano, znači, ništa nije isključeno, mi ćemo, vjerujte, evo, svima nama želja, pogotovo ove mjesne zajednice koji su u okruženju Termoelektrane, da pokušamo kroz određene aplikacije prema fondu zaštite okoliša, federalnom ministarstvu pokušati obezbijediti dodatna sredstva za taj aspekt. Evo, sad vi vidite, samo kroz analizu, od 2 miliona i 30 hiljada imamo za ovaj segment na godišnjem nivou, kolko mi možemo ovog trenutka učiniti. 
Znači, niko nije zapostavljeno, nije zapostavljeno Ši Selo, nije zapostavljena Batva, ali mi moramo praviti plan. Znači, nešto što je sa dokumentacijom vrlo daleko uslovno rečeno otišlo, što je podijeljeno na faze, što je ishodovana urbanstička, građevinska dozvola, nešto što najbliže, tada mi stavljamo na prioritete da možemo, možemo realizovati. Što ne znači da iduće godine neće sve ove, dio ovih, kako da kažemo, lokacija, da neće biti u prioritetu za 27. i 28. godinu. Evo, vrlo će biti jasniji kad se prezentira ova lista, odnosno desetogodišnji plan razvoja širenja toplinske mreže na području grada Tuzle, tako da, naravno, to je okvirno, to je živa materija, ali bar da imamo neke okvire da možemo planirati, recimo kad možemo Šiće završiti, kad možemo Plane završiti.  I evo ostale, ostale mjesne zajednice. Neke mjesne zajednice koje smo tek uključili u zonu širenja toplifikacije, oni su samo dobili odriješene ruke da mi možemo dalje nastaviti određene aktivnosti. Izrada projekta i dokumentacije od idejnog, glavnog i svega ostalog. Ovo samo objašnjava da vidite kolko je to stepen obimnosti, kolko je, kolko je potrebno finansijskih sredstava i evo, mislim da se da prilično, hajd možda i subjektivno mišljenje, sada borimo sa takvom situacijom da jednostavno omogućimo, uvodimo nekako sistem još kvalitetniji kako bi što više građana se priključilo na sistem daljinskog grijanja. Kroz širenje, kroz iz priključaka znači imamo dosta zahtjeva, samostalnih zahtjeva za priključke što mora ići preko Gradske uprave, odnosno Službe za komunalne poslove, a imamo ovaj segment širenja sa centralnim grijanjem. 
Evo, to je tih par informacija da samo vidite taj stepen obimnosti i da naravno ćemo nastaviti, mi ćemo prezentirati vrlo brzo Gradskom vijeću evo ide i kroz ove zakljulke taj desetogodišnji plan i plan novih širenja novih zona i možda 90% ćemo znati kad koje ćemo godine i šta završavati. E to je taj malo sistem koji pokušavamo unaprijediti da jednostavno građani transparentno vide da nisu zapostavljeni, da u ovom momentu, vjerujte, kad pravite neke presjeke evo ulica 21. decembar kad vi vidite četiri objekta, četiri objekta, krak hiljadu metara, znači imamo tu dokumentaciju, ali nemamo dovoljno sredstava da njega sada završimo, jer jednostavno je pod uslovom rečeno, ekonomski trenutno neisplativo. Svaki objekat je bitan, ali moramo, moramo praviti prioritete po nekim principama. I bit će ti prioriteti, vjerujte i sa ovim planom tačno definisani da jasno i vi kao vijećnici i građani budu upoznati u svakom detalju.

ANA PEJIĆ

U redu, zahvaljujem se. Zamolit ću predstavnika centralnog grijanja da odgovori kratko na pitanja ova što su dodatno bila, izvolite. 

ADNAN KARAMEHMEDOVIĆ – pomoćnik direktora za tehničke poslove 
                                                predstavnik Centralnog grijanja d.d. Tuzla

Znači, spajanje naselja Šići, najvjerojatnije je da ćemo doći do prvih objekata, obzirom da je priključak tamo negdje, kod jale, iza delingovog objekta, moramo proći kompletan deling da bi došli do naselja, da bi ušli u naselje spojiti. Znači, doćemo do prvih objekata, tamo negdje kod džamije trebalo bi da bude zadnja komora, što se tiče Šića. Da li ćemo uspjeti nekog tu spojiti u prolazu, to bi trebalo biti tu neki objekti. Ali, tačno, hoće li se spojiti, to zavisi i od ovih sredstava na poziciji priključaka, koji i dalje trebamo nastaviti, nabavku toplinskih podstanica i svega ostalog. Jer u naselju Šići svi korisnici pripadaju naselju u kojem se sve finansira Grad Tuzla i priključak i toplinsku podstanicu i ogranak. 
Što se tiče ovih broja objekata spojenih, znači 160 kuća i nekih 830 stanova. Znači, ako sam neki pogriješio, ispravićemo se.
Što se tiče spajanja ulice Armije BiH prema našim opštim uslovima, kolektivni objekti imaju prednost u odnosu na individualne objekte, član, četri stav dva, i na osnovu tog člana taj objekat je spojen. Ali na kompletnoj toj parceli je rekonstruisan vrelovodni ogranak, koji je prolazio po sredini parcele i koji je izmješten, podešen na pravi parametar. Ostala su nam kraci gore preko volana da se spojimo s novim naseljem i ostalo nam je dole, ispod KPS-a, dva do priključka za kampus. Otprilike nekih 780 metara rekonstrukcije i tad ćemo snimiti parametre i gledati desnu stranu ulice armije. 

ANA PEJIĆ

U redu, zahvaljujem se. Zaključujem diskusiju vijećnika i zamolim ću sekretara da pročita zaključke proizašle iz diskusija.
Da li ste za da glasamo o svim zaključcima zajedno ili…? Zajedno.  Izvolite Slađana.

SLAĐANA KRAJINA – sekretar Gradskog vijeća Tuzla

Prijedlog zaključaka.  
1. Gradsko vijeće Tuzla traži da se vijećnicima Gradskog vijeća dostavi projekcija priključaka objekata na sistem daljinskog grijanja za period u narednih  5 godina (novi objekti u gradu Tuzli, priključenje Mjesne zajednice Bukinje, Mjesne zajednice Šićki Brod, Mjesne zajednice Brčanska Malta, Mjesne zajednice Solina i drugi).
2. Gradsko vijeće Tuzla traži  da se u proračunu ili rebalansu proračuna Grada Tuzla i/ili Javno preduzeće Centralno grijanje d.d. Tuzla osiguraju sredstva za okončanje projekta iz 2015. godine za toplifikaciju naselja Divkovići, krak C, u Mjesnoj zajednici Bukinje.
3. Gradsko vijeće Tuzla traži da se u proračunu ili rebalansu proračuna, bilo Grada Tuzla ili Javnog preduzeća Centralno grijanje d.d. Tuzla, osiguraju sredstva za okončanje svih nerealiziranih  projekata prethodnog perioda, a prije bilo kojih novih projekata, koji trebaju opravdano uslijediti.
4. Gradsko vijeće Tuzla konstatuje da Grad Tuzla ima jedan od najboljih, najekonomičnijih i najefikasnijih sistema daljinskog grijanja, ali da i dalje treba intenzivno raditi na proširenju zona daljinskog grijanja, iznalaženju alternativnih metoda zagrijavanja i stvaranju tehničkih i administrativnih mogućnosti za obezbjeđenje kvalitetnih i ekonomičnih načina zagrijavanja za što veći broj stambenih i privrednih subjekata, sa posebnim naglaskom na naselja koja gravitiraju području Termoelektrane Tuzla.
5. Imajući u vidu zahtjeve građana i privrednih subjekata, kao i širenje planske urbanizacije grada, Gradsko vijeće Tuzla traži da se za jednu od narednih sjednica, a najkasnije do kraja godine, pripreme prijedlozi dodatnog proširenja zona toplifikacije.
6. Gradsko vijeće traži od nadležne gradske službe i od Javnog prfeduzeća Centralno grijanje d.d. Tuzla da u okviru postojećih i budućih zona toplifikacije, sačine odgovarajuću analizu i da u dijelovima zona toplifikacije, gdje ne postoji  ekonomska i tehnička opravdanost dovođenja primarne i sekundarne mreže, osmisle alternativne načine rješavanja zagrijavanja objekata, npr. ugradnjom toplotnih pumpi, elektro kotlova i dr. i da ovi prijedlozi budu sastavni dio Odluke o proširenju zona toplifikacije.
7. Gradsko vijeće Tuzla predlaže nadležnim gradskim službama i Upravnoj organizaciji  Zavod za urbanizam da, prilikom pripreme i izrade regulacionih planova, za sve kolektivne stambene objekte, osim priključenja na sistem daljinskog grijanja, predvide i mogućnost zagrijavanja putem drugih opcija (toplotne pumpe, elektro kotlovi i sl.).
8. Gradsko vijeće Tuzla podržava sve aktivnosti Grada Tuzle vezane za sufinansiranje mjera poboljšanja energetske efikasnosti i smanjenja aerozagađenja, naročito u zonama koje nisu u obuhvatu zona toplifikacije. 
Gradsko vijeće Tuzla podržava sve aktivnosti Grada Tuzle vezane za sufinansiranje mjera poboljšanja energetske efikasnosti i smanjenja aerozagađenja...Ponavljam. Ništa.  
9. Nalaže se službi za...Samo malo. Nalaže se Službi za komunalne poslove, izgradnju i poslove mjesnih zajednica i menadžmentu Javnog preduzeća Centralno grijanje d.d. Tuzla da urgentno, bez odlaganja, izrade projektnu dokumentaciju, ishoduju urbanističku saglasnost i građevinsku dozvolu za toplifikaciju individualnih stambenih objekata u naselju Hudeč, Mjesna zajednica Bukinje.
10. Zadužuje se menadžment Javnog preduzeća Centralno grijanje d.d. Tuzla da Gradskom vijeću Tuzla, u roku od 90 dana, dostavi okvirni desetogodišnji plan razvoja i proširenja sistema daljinskog grijanja, sa jasno definisanim: 
- prioritetima po mjesnim zajednicama, 
- procijenjenim rokovima realizacije, 
- procijenjenim finansijskim sredstvima, 
- mogućim izvorima finansiranja.
11. Gradsko vijeće Tuzla traži da se za područja u kojima trenutno ne postoje tehnički ili ekonomski uslovi za toplifikaciju (individualna naselja i rubna područja) izrade alternativni modeli energetske tranzicije, uključujući mogućnosti subvencioniranja ekološki prihvatljivih sistema grijanja.
12. Traži se od Javnog preduzeća Centralno grijanje d.d. Tuzla da za sva naselja za koja postoji interes građana izradi preliminarnu procjenu tehničke i finansijske opravdanosti priključenja, kako bi građani imali jasnu informaciju o mogućnostima priključenja.
13. Gradsko vijeće Tuzla zadužuje gradske službe da u roku od 60 dana dostave detaljnu informaciju o svim sredstvima uplaćenim Gradu Tuzla po osnovu Zakona o izdvajanju i usmjeravanju dijela prihoda preduzeća ostvarenih radom termoelektrana u posljednjih pet godina sa pregledom po godinama i pregledom utroška navedenih sredstava.
14. Gradsko vijeće Tuzla zadužuje nadležne gradske službe da sačine i dostave poseban pregled ulaganja finansijskih sredstava po Zakonu o izdvajanju i usmjeravanju dijela prihoda preduzeća ostvarenih radom termoelektrana za naselja Plane, Bukinje, Šićki Brod, Mihatovići, Šići, Divkovići, Husino i Ljubače u posljednjih 5 godina. 
15. Gradsko vijeće Tuzla traži od strukovnog menadžmenta Javnog preduzeća Centralnog grijanja d.d. Tuzla informaciju o mogućnostima realizacije izgradnje energana za proizvodnju toplotne energije u naseljima gdje je proširenje centralnog grijanja ekonomski neisplativo.
16. Gradsko vijeće Tuzla traži da se, ukoliko dođe do novog rebalansa Budžeta grada Tuzle ili u Budžetu Grada Tuzle za 2027. godinu, ulice koje gravitiraju naselju Donje Brdo stave u prioritet te da se pod hitno krene sa toplifikacijom ovog naselja.
17. Gradsko vijeće Tuzla prihvata Informaciju o mogućnostima proširenja daljinskog sistema grijanja grada Tuzle i zadužuje Javno preduzeće Centralno grijanje d.d. Tuzla i nadležnu gradsku službu da nastave aktivnosti na rekonstrukciji magistralnog vrelovoda kao prioritetnog infrastrukturnog projekta od strateškog značaja za Grad Tuzlu.
18. Zadužuje se Javno preduzeće Centralno grijanje d.d. Tuzla da u primjerenom roku dostavi Gradskom vijeću okvirni desetogodišnji plan razvoja i proširenja sistema daljinskog grijanja sa: 
- prioritetnim zonama toplifikacije, 
- procjenom potrebnih finansijskih sredstava, 
- okvirnim rokovima realizacije, 
- procjenom broja novih korisnika, 
- procjenom efekata na smanjenje zagađenja zraka.
19. Zadužuje se nadležna služba da prilikom planiranja prioriteta za proširenje sistema daljinskog grijanja, pored tehničkih i ekonomskih kriterija, posebno vrednuje: 
- stepen zagađenosti zraka, 
- gustinu naseljenosti, 
- broj individualnih ložišta, 
- zdravstvene i ekološke efekte toplifikacije pojedinih naselja.
20. Zadužuje se Grad Tuzla da zajedno sa Javnim preduzećem Centralno grijanje d.d. Tuzla i višim nivoima vlasti nastavi aktivnosti na obezbjeđenju sredstava iz federalnih, državnih i međunarodnih fondova za projekte toplifikacije, energetske efikasnosti i zaštite okoliša.
21. Zadužuje se nadležna služba da najkasnije do kraja 2026. godine pripremi posebnu informaciju o mogućnostima i dinamici toplifikacije rubnih mjesnih zajednica, uključujući Husino, Ljubače, Šićki Brod, Bukinje i druga područja u kojima je kvalitet zraka značajno ugrožen tokom grejne sezone.
22. Zadužuju se Javno preduzeće Centralno grijanje d.d. Tuzla i Služba za komunalne poslove, izgradnju i poslove mjesnih zajednica da izvrše analizu mogućnosti proširenja sistema daljinskog grijanja na cijelu Mjesnu zajednicu Solana te da Gradskom vijeću dostave prijedlog fazne realizacije toplifikacije navedenog područja sa procjenom potrebnih finansijskih sredstava i rokovima realizacije. Prilikom izrade navedene analize posebno je uzeti u obzir činjenicu da se Mjesna zajednica Solana nalazi u neposrednoj blizini Termoelektrane Tuzla i magistralnog vrelovoda, kao i činjenicu da se na području ove mjesne zajednice nalazi gradska deponija, zbog čega građani ovog područja godinama trpe dodatna opterećenja životne sredine te imaju opravdan interes da budu među prioritetnim područjima za proširenje sistema ekološki prihvatljivog daljinskog grijanja.
23. Zadužuju se Javno preduzeće Centralno grijanje d.d. Tuzla i nadležne gradske službe da prilikom planiranja prioriteta za proširenje sistema daljinskog grijanja, pored tehničkih i ekonomskih kriterija, posebno vrednuju uticaj na kvalitet zraka i zaštitu zdravlja građana te da, u saradnji sa Gradskom upravom Tuzla, aktivno kandiduju projekte toplifikacije prema fondovima Evropske unije, međunarodnim finansijskim institucijama, fondovima za zaštitu okoliša i drugim dostupnim izvorima finansiranja radi ubrzanja realizacije projekata proširenja toplovodne mreže.
24. Zadužuju se Gradska uprava Grada Tuzla, Javno preduzeće Centralno grijanje d.d. Tuzla i nadležne službe da u primjerenom roku sačine i Gradskom vijeću dostave informaciju o dugoročnoj energetskoj sigurnosti sistema daljinskog grijanja grada Tuzle, sa analizom mogućih alternativnih i rezervnih izvora toplinske energije u slučaju smanjenja kapaciteta ili prestanka rada Termoelektrane Tuzla, uključujući mogućnosti finansiranja iz fondova Evropske unije, međunarodnih finansijskih institucija i drugih dostupnih izvora sredstava.
25. Gradsko vijeće Tuzla opredjeljuje se da dugoročni cilj razvoja sistema daljinskog grijanja bude stvaranje tehničkih pretpostavki za postepeno priključenje svih urbanih i gusto naseljenih područja grada Tuzle na ekološki prihvatljiv sistem centralnog grijanja, u skladu sa finansijskim i tehničkim mogućnostima.
26. Gradsko vijeće Tuzla zadužuje Grad Tuzlu, Javno preduzeće Centralno grijanje d.d. Tuzla i nadležne službe da prilikom izrade budućih planova razvoja, proširenja i modernizacije sistema daljinskog grijanja razmotre i, u skladu sa tehničkim, ekonomskim, energetskim i pravnim mogućnostima, uvaže prijedloge, inicijative, sugestije i primjedbe iznesene tokom rasprave na 3. tematskoj sjednici Gradskog vijeća Tuzla o mogućnostima proširenja daljinskog sistema grijanja grada Tuzle, tokom koje su vijećnici otvorili niz pitanja od značaja za budući razvoj sistema daljinskog grijanja, uključujući prioritete proširenja mreže, zaštitu zdravlja građana i kvaliteta zraka, mogućnosti korištenja fondova Evropske unije i drugih izvora finansiranja, ravnomjernu zastupljenost svih dijelova grada u planovima toplifikacije, kao i potrebu dugoročnog planiranja alternativnih izvora toplinske energije radi očuvanja energetske sigurnosti grada.
S obzirom da se radi o pitanjima koja prevazilaze okvire pojedinačnih projekata i predstavljaju dio dugoročne razvojne politike Grada Tuzle, opravdano je da nadležni organi navedene prijedloge i sugestije razmotre prilikom izrade budućih planskih dokumenata, programa rada i investicionih planova vezanih za sistem daljinskog grijanja.
Na taj način Gradsko vijeće potvrđuje svoju ulogu predstavničkog organa građana, a istovremeno omogućava da rasprava provedena na tematskoj sjednici ima konkretan efekat u budućem planiranju i donošenju odluka.
27. Zadužuju se nadležne gradske službe i Javno preduzeće Centralno grijanje d.d. Tuzla da za Mjesnu zajednicu Batva, Ulicu Ive Andrića, kao i za Mjesnu zajednicu Solana, Ulicu Save Kovačevića i okolne ulice, sagledaju mogućnosti nastavka i proširenja toplovodne mreže, pripreme procjenu potrebnih radova, okvirnu vrijednost investicije i moguće rokove realizacije. 
28. Gradsko vijeće Tuzla nalaže Javnom preduzeću Centralno grijanje d.d. Tuzla da kao prioritet u planovima proširenja vrelovodne mreže izvrši toplifikaciju naselja i područja koja se nalaze u neposrednoj blizini Termoelektrane Tuzla, a koja decenijama trpe najveće posljedice zagađenja zraka i rada energetskih postrojenja.
29. Gradsko vijeće smatra da naselja Plane, Solana, Bukinje, Husino, Kreka, Miladije, Divkovići i Hudeč moraju imati prioritet u procesu toplifikacije.
30. Gradsko vijeće Tuzla traži od Javnog preduzeća Elektroprivreda Bosne i Hercegovine d.d. Sarajevo da dostave informaciju o tome koliko godina okvirno procjenjuju da će raditi Termoelektrana Tuzla.

ANA PEJIĆ

Molim vas da se izjasnite o pročitanim zaključcima. Glasanje je okončano.
Konstatujem da su pročitani zaključci usvojeni sa, 
21 glasom za, nije bilo protiv i nije bilo suzdržanih. 
Konstatujem da je dnevni red iscrpljen i zahvaljujem se vijećnicima, predlagačima i obrađivačima materijala, Stručnoj službi Gradskog vijeća i zaključujem 3. tematsku sjednicu  Gradskog vijeća Tuzla.

(S obzirom da je dnevni red iscrpljen i 3. tematska sjednica Gradskog vijeća Tuzla zaključena, ista je završena u 20:04 sati.)

